Йўл-транспорт ҳодисасини содир этган ҳайдовчи маъмурий жавобгарликка тортилмаслиги мумкин, агар... - Hudud24.uz\nЯнгиликларҲуқуқЙўл-транспорт ҳодисасини содир этган ҳайдовчи маъмурий жавобгарликка тортилмаслиги мумкин, агар...\nЙўл-транспорт ҳодисасини содир этган ҳайдовчи маъмурий жавобгарликка тортилмаслиги мумкин, агар…\n16:27 / 14-10-2021\nИнсон ҳуқуқлари ва унинг манфаатлари биринчи ўриндалигини ва фуқаролар учун турли хил кўринишдаги енгилликлар тақдим этилаётганлигини қонунчилигимиздаги ўзгаришлардан кўришимиз мумкин. Шундай ўзгаришлардан бири бу ҳайдовчилар томонидан йўл-транспорт ҳодисаси тўғрисидаги хабарномани тузиш имконияти берилганлиги, десак янглишмаймиз.\nЙўл-транспорт ҳодисаси тўғрисидаги хабарнома ўзи нима?\n“Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонуни билан киритилган ўзгаришларга кўра, йўл-транспорт ҳодисаси тўғрисидаги хабарнома – содир этилган йўл-транспорт ҳодисаси ҳақида суғурталовчига хабар бериш учун ҳодиса содир этилган жойда унда иштирок этган ҳайдовчилар томонидан ихтиёрий равишда тўлдириладиган, транспорт воситалари эгаларининг фуқаролик жавобгарлиги вужудга келганлиги фактини тасдиқловчи ҳужжат ҳисобланади.\nБундай ҳужжат хориж тажрибасида “Европротокол” деган ном билан жуда машҳур. Хабарноманинг бундай номланиши сабаби йўл-транспорт ҳодисаси тўғрисида ҳужжатларни ҳуқуқни муҳофаза қилувчи органлари ходими иштирокисиз расмийлаштириш тартиби биринчи бор Европа давлатларида юзага келган ва бундай ҳаракат бир неча йиллардан буён ўз самарасини бериб келган.\nХабарнома йўл-транспорт ҳодисасида иштирок этган ҳайдовчилар томонидан ички ишлар органи ходимларининг иштирокисиз тузилади. Бу эса ўзаро ярашиб турган (йўл-транспорт ҳодисаси юзасидан келиша олган) фуқаролар йўл патруль хизмати ходимларини чақириб ўтирмасдан ўзлари хабарнома тўлдириб, йўл-транспорт ҳодисасида бўлган воқеликни шакллантириши мумкин.\nШунингдек, «Европротокол» жорий этилиши билан йўл ҳаракати хавфсизлиги ходимлари ва ҳайдовчилар ўртасидаги бевосита мулоқотни амалга оширишда “инсон омили”га ва ортиқча қоғозбозликка ва фуқароларни ортиқча сарсон бўлишига чек қўйишга, шу билан бирга ҳар бир содир этилган йўл-транспорт ҳодисасини расмийлаштириш учун йўл-патруль хизмати инспекторларининг ўртача 2-3 соат вақти тежалиши орқали тан жароҳати билан боғлиқ йўл транспорт ҳодисасини кўриб чиқишда сифат даражасини ошириш ҳамда автомобил йўлларида тирбандликларнинг олдини олишда самара беради.\nЭнг катта ўзгаришлардан бири бу — ҳайдовчилар томонидан хабарномани расмийлаштириш маъмурий жавобгарликка тортилишни истисно этувчи ҳолат этиб белгиланлиги ҳисобланади. Эндиликда хабарномани расмийлаштирган ҳайдовчилар маъмурий жавобгарликка тортилмайди.\nУшбу ҳолат йўл-транспорт ҳодисаси оқибатида зарар кўраётган фуқароларга ортиқчалик қиладиган маъмурий жазо тайинланишидан озод этиши анча енгиллик ва ёрдам бўлиши тайин.\nШунингдек, 2021 йил 1 ноябргача суғурта ташкилотларининг веб-сайтларида хабарнома бланкаси намунаси жойлаштирилади ва уни юклаб олиш имкони яратилади.\nҚандай ҳолатларда хабарнома тузилиши мумкин?\nБарча ҳолатларда ҳам хабарнома тузиш мумкин эмас. Чунки, айрим ҳолатларда фуқаро ушбу ўзгаришда кўрсатилмаган бошқа йўл ҳаракати қоидаларини бузган бўлиши мумкин ва бундай ҳолатларда йўл-транспорт ҳодисаси тўғрисидаги хабарномаси тузилишига йўл қўйилмайди.\nВазирлар Маҳкамасининг “Транспорт воситалари эгаларининг фуқаролик жавобгарлигини мажбурий суғурта қилиш қоидаларига ўзгартириш ва қўшимчалар киритиш ҳақида”ги 2021 йил 27 сентябрдаги 609-сон қарорига (қарор 2021 йил 25 ноябрдан кучга киради) мувофиқ, хабарнома икки нусхада қуйидаги асослар бир вақтнинг ўзида мавжуд бўлганида тузилади:\nжабрланувчига енгил жароҳат етмаганида ёки мол-мулк шикастланмаганида;\nиштирокчилардан бири ўз айбига иқрор бўлганида;\nҳодиса пиёда иштирокисиз содир этилганида;\nҳодиса фақат 2 та транспорт иштирокида бўлганида;\nҳайдовчилик гувоҳномаси, рўйхатдан ўтказганлик тўғрисидаги гувоҳнома, ишончнома, йўл варақаси мавжудлиги;\nҳайдовчилар маст бўлмаса;\nтранспортларнинг шикастланиши низони келтириб чиқармаса.\nСанаб ўтилган барча ҳолатлар мавжуд бўлсагина ҳайдовчилар ўзаро келишган ҳолда хабарнома тузишга ҳақли ҳисобланади.\nХулоса ўрнида айтиш мумкинки, қонунчилигимиздаги бундай демократик ўзгаришлар нафақат фуқароларнинг оғирини енгил қилиши балки давлатнинг ҳуқуқ соҳасидаги ислоҳотларининг самарасини ҳам бериши мумкин. Юқорида кўрсатиб ўтилганидек, демократик ҳуқуқ ислоҳотлари давлатнинг инсон манфаатларини биринчи ўринга олиб чиқиш мақсадини рўёбга чиқариши аниқ.\n“Адолат” миллий ҳуқуқий ахборот марказининг бош маслаҳатчиси


МАҚОМИ ЭРУР ШАҲАРЧА, МАВҚЕИ ЙЎҚ БИР ҚИШЛОҚЧА — Teletype\nМАҚОМИ ЭРУР ШАҲАРЧА, МАВҚЕИ ЙЎҚ БИР ҚИШЛОҚЧА\nМамлакатимизда “Обод қишлоқ” дастури асосида олиб борилаётган ўзгаришлар одамларнинг давлатга, эртанги кунига ишончини оширди. Чекка-чекка ҳудудлардаги қишлоқ ва овуллар обод бўлмоқда. Бу қишлоқларда аҳоли учун ижтимоий объектлар қурилди. Газ, электр, тоза ичимлик сувига бўлган талаблари қондириляпти. Йигирма-ўттиз йилдан бери таъмирни кўрмаган йўллар, кўчалар асфальт қилиняпти. Қўйингки, қишлоқда чиройли инфратузилма шакллантирилмоқда. Аммо...\nҚўшкўпир тумани Хонобод қишлоғидаги Хонобод маҳалласига 2011 йилда шаҳарча мақоми берилган экан. Шаҳарча бўлса шаҳарча-да, нима бўлибди, дерсиз. Ҳа, энди шаҳарча деганимизда кўз олдингизга одамлар учун барча шарт-шароит муҳайё, гўзал бир гўша келади-да. Шаҳарча бўлгандан кейин, шунга яраша инфратузилма, маданият бўлади.\nЎзбекистон Республикаси Вазирлар Маҳкамасининг 2009 йил 13 мартдаги қарор ижроси юзасидан туман ҳокимининг 2011 йил 13 январдаги қарори билан Хонобод қишлоғидаги Хонобод маҳалласига шаҳарча мақоми берилган. Аммо мана, орадан саккиз йил ўтдики, шаҳарчада ҳеч қандай ўзгариш кўзга ташланмади.\n– Маҳалламизнинг шаҳарча бўлганини биз яқинда билдик, – дейди шу маҳаллалик ўқитувчи Бектурди Қуронбоев куйиниб. – Бундан саккиз йил олдин маҳалламизнинг шаҳарча мақомини олгани маҳалладагиларнинг ҳам ёдидан кўтарилиб кетган. Аммо буни солиқчилар асло эсдан чиқаришмайди-да.\nҲа, ёнма-ён яшаётган иккита хонадон (бири шаҳарча ҳудудига қараса, бири бошқа қишлоққа) икки хил ер солиғи тўлашга мажбур. Чунки шаҳарча мақомидаги аҳоли ер солиғини 42 минг сўмга кўп тўлаши Солиқ кодексида аниқ-тиниқ ёзиб қўйилган.\nХалқимиз “қорнимга эмас, қадримга йиғлайман”, деган иборани топиб айтган. Зотан, хонободликлар куйинганининг сабаби ортиқча ер солиғи тўлаётганидан эмас, балки маҳалласи шаҳарча бўлиб, шу номга мос бўлмаётганидан. Маҳалла аҳли бу тўғрида туман халқ қабулхонасига мурожаат қилишган. Уларнинг бу мурожаатларига туман ҳокими вазифасини бажарувчи Жўрабек Раҳимов имзоси билан 4 февраль куни -ЖР-Қ-36-сонли жавоб хати келган. Унда “Фуқаро Б.Қуронбоев мурожаати бўйича Ўзбекистон Республикаси Вазирлар Маҳкамасининг 2009 йил 13 мартдаги 68-сонли “Ўзбекистон Республикаси Аҳоли пунктларининг маъмурий-ҳудудий тузилишини такомиллаштиришга доир чора-тадбирлар тўғрисида”ги қарорига асосан, туман ҳокимининг 2011 йил 13 январдаги қарорига кўра, туманнинг Шихмашҳад, Шеробод, Хонобод, Ўртақишлоқ, Қоромон маҳаллаларига шаҳарча мақоми берилгани сабабли ер солиқлари шаҳарча ставкасида тўланиб келаётгани тушунтирилди. Шунингдек, фуқаро Б.Қуронбоевга келгусида босқичма-босқич шаҳарча мақоми берилган маҳаллаларнинг муҳр ва штампи ўзгартирилиши тушунтирилди”.\n– Ажабо, – дейди ушбу жавоб хатини ўқиган шикоят муаллифи. – Шу ўтган саккиз йил мобайнида ҳали муҳр ва штампни ўзгартириш босқичига етиб кела олмабмиз-да. Демак, бу ҳудуд ҳатто юридик мақомга ҳам эга эмас экан-да?! Унда нега биз саккиз йилдан бери шаҳар тарифи бўйича солиқ тўлаб келяпмиз?!\nХонобод қишлоғи бешта: Хонобод, Дурдона, Олтин воҳа, Қадрият ва Кўктом маҳалларидан иборат. Уларда оз эмас, кўп эмас ўн саккиз минг нафар аҳоли истиқомат қилади. Шу биргина шаҳарча мақомини олган Хонобод маҳалласининг ўзида беш ярим минг нафар аҳоли умргузаронлик қилади.\nМаҳалланинг марказий кўчаларида яшовчи аҳоли зангори оловдан, сув ўтказгичдан фойдаланаётган бўлса, шу маҳалланинг Диндом, Акунда каби участкаларида бу имконият ҳали йўқ. Қишлоқ йўллари абгор аҳволда. Ариқ-зовурларнинг устига қурилган кўприклар аянчли ҳолатда.\nШаҳарча мақомини олган Хонобод маҳалласидаги врачлик пунктини бундан бир ярим йиллар бурун Кўктом маҳалласидаги қишлоқ врачлик пунктига кўчириб, у ерни оилавий поликлиника қилишган эди. Тўғрироғи, ҚВПни “шаҳарча”дан олиб, қишлоққа кўчиришди. Оқибатда беморлар саломатлигини тиклаш учун қишлоқнинг бу бошидан у бошига қатнашга мажбур бўлишди. Масофа кошки яқин бўлса… Тахминан олти-етти километр. Кейинчалик эски ҚВП таъмирланиб, оилавий поликлиниканинг филиалига айлантирилди.\nХонобод маҳалласидаги 48-мактабнинг торлиги боис, ўқувчиларнинг эмин-эркин таълим олишлари анча қийин кечмоқда.\nМаҳаллада кўзга кўринарли тадбиркорлик объектлари йўқ. Бу, аҳолини иш билан таъминлаш ҳам қониқарли аҳволда эмас, деганидир.\nХуллас, “Обод қишлоқ” ва “Обод маҳалла” дастури бизга қачон етиб келар экан, зора, қишлоғимиз... и-е кечирасиз, шаҳарчамиз ҳам чиройли бўлиб қолармиди…”, дея умид билан кутмоқда шаҳарчаликлар.


Тезкор тадбир давомида ўзганинг ерига қалбаки ҳужжат тайёрлаб берган Янгийўл тумани кадастр бўлими собиқ ходими ҳам ашёвий далиллар билан қўлга олинган.\nАниқланишича, фуқаро А.У. бошқа бир шахсга Янгийўл туманида жойлашган аслида ўзиники бўлмаган 8 сотих ерни ўзига тегишли эканлигини айтиб, 12 минг долларга сотмоқчи бўлади. Ернинг ҳужжатларини кадастр бўлимида ишлайдиган танишлари орқали расмийлаштириб беришга ваъда қилади.\nБош прокуратура ҳузуридаги Департаментнинг Янгиҳаёт туман бўлими томонидан ДХХ билан ҳамкорликда ўтказилган тезкор тадбирда А.У. 12 минг долларни олган вақтида ушланади. Унинг кўрсатмаси асосида тезкор тадбир давом эттирилиб, Янгийўл тумани кадастр бўлими собиқ ходими А.А. «Ер томорқасини бириктириш тўғрисида»ги қалбаки ҳужжатни А.У.га бериб, эвазига 2300 доллар олган вақтда қўлга олинади. Суриштирув давомида собиқ ходим суд ҳукми билан фирибгарлик жинояти учун айбли деб топилиб, озодликни чеклаш жазосини ўтаётгани маълум бўлди.\nҚайд этилишича, айни пайтда мазкур ҳолат юзасидан Жиноят кодексининг 168-моддаси (Фирибгарлик) ва 28-моддаси (Жиноят иштирокчиларининг турлари), 211-моддаси (Пора бериш) билан жиноят иши қўзғатилиб, тергов ҳаракатлари ўтказилмоқда.\nАввалроқ Андижонда ўзига тегишли бўлмаган 1 гектар ерни 45 минг долларга, Паркентда беш гектар ерни 1 млн долларга, Бўстонлиқда 5 гектар ерни 300 минг долларга, Булунғурда 20 гектар ерни 300 миллион сўмга, Сирдарёда 2,5 гектар ерни 66 млн сўмга, Сергелида ижарага олган 11 сотих ерини 37,5 минг долларга, Тўрақўрғонда 80 сотих ерни 29 минг долларга, Янгийўлда 8 сотих ерни 10 минг долларга, Боғдодда 8 гектар ерни 8 минг долларга сотмоқчи бўлган шахслар қўлга олинган эди.


23 июля, 2021, 16:42\nТеги:Навбахор | Лига Европы\nКўрикдаги 3 та легионердан 2 таси жамоада қолади.\n“Навбаҳор” 2-давра баҳсларига жиддий тарзда тайёргарлик кўрмоқда. Қурбон ҳайити муносабати билан бир кун дам олган “лочинлар” 21 июль куни Тошкентга жўнаб кетишди ва машғулотларни пойтахтимиздаги “Тўқимачи” стадионида ўтказишмоқда.\nКлуб матбуот хизматининг хабар беришича, "Навбаҳор"нинг Тошкентдаги машғулотларига янги легионер қўшилган. Бу асли Шимолий македониялик, Болгария фуқаролигига эга бўлган ярим ҳимоячи Боян Найденов.\nБоян Найденов – 1991 йил 27 августда ҳозирги Шимолий Македонияда туғилган. Футболчилик фаолияти давомида Шимолий Македониянинг “Горизонт” (Турнова, 2010-2015 йиллар), “Работнички” (Скопье, 2015-2017 йиллар), Мисрнинг “Смуха СК” (Искандария, 2017 йил), Эроннинг “Истиқлол” (Теҳрон, 2018 йил), Албаниянинг “Лачи” (Лачи, 2018-2019 йиллар) клубларида ўйнаган. 2020 йилдан буён Шимолий Македониянинг “Вардар” (Скопье) жамоасида тўп тепаётганди.\nНайденов 2014 йили Шимолий Македония терма жамоаси таркибида 4 та ўйин ўтказган.\n2017 йили “Работнички” таркибида Шимолий Македония чемпионатининг бронза медалини қўлга киритган. Шунингдек, ушбу жамоа сафида ўша йили Европа лигасида 4 баҳс ўтказиб, 3 та гол урган.\nАйни пайтда "Навбаҳор"да жами 3 нафар легионер - сербиялик ҳимоячи Боян Цигер, бразилиялик ҳужумчи Коста Тенорио Гутинер ҳамда Шимолий македониялик Боян Найденов кўрикдан ўтмоқда. Ушбу футболчилардан мураббийлар штабида яхши таассурот қолдирган икки нафари билан шартнома имзоланади.\n“Навбаҳор” таркибида ҳозир 3 нафар легионер – россиялик ва тожикистонлик ярим ҳимоячилар Иван Соловьёв ҳамда Эҳсони Паншанбе, сербиялик ҳужумчи Славиша Стоянович бор.\nНаманганликларнинг пойтахтидаги йиғини 25 июлгача давом этади. Шу куни “лочинлар” Термизнинг “Сурхон” жамоасига қарши ўртоқлик учрашуви ўтказиб, кейин Наманганга қайтишади.


Узоқда яшовчи абитуриентлар имтиҳонга келиши учун автобус ажратилиши мумкин | Qalampir.uz\nУзоқда яшовчи абитуриентлар имтиҳонга келиши учун автобус ажратилиши мумкин\nЖамият\t13 Август 11:44 2699\nҲар йили имтиҳон ўтказиладиган кунлар таксиларнинг нархлари оширилганини кўришимиз мумкин. Жорий йилги тест синовлари очиқ стадионларда ўтказилиши сабабли узоқ туманлардаги абитуриентларнинг имтиҳон жараёнига келишлари учун алоҳида жамоат транспорти ажратилиши мумкин. Бу ҳақда Давлат тест маркази ахборот хизмати раҳбари Орзиқул Бобоев маълум қилди.\n“Тегишли вазирлик ва ташкилотлар томонидан тест синови ўтказиладиган объектлардан узоқда жойлашган туманлардан абитуриентларни олиб келиш ва жойига етказиш бўйича жамоатчилик транспорти қатновларини йўлга қўйиш устида иш олиб борилмоқда”, деди Орзиқул Бобоев.\nДавлат тест маркази директори айтганидек, бу йилги тест синовлари пандемия даврида ўтказилаётгани сабаби барча абитуриентларга бир марталик ниқоб ва тиббий қўлқоплар берилади. Касаллик сабаб имтиҳон кунлари карантин ҳудудида бўлган абитуриентлар тест синволарини кейинги йили топширади.\nМаълумот учун, бу йилги тест синовлари ўтган йилги тестларга нисбатан осонлаштирилди. Ҳар битта абитуриент бу йил 2 та фандан имтиҳон топширади ва улар учун 2 соат вақт ажратилади. Тест синовлари 2 сменада ўтказилади.\n20 Октябрь 19:41 32895\n21 Октябрь 13:20 32759\n19 Октябрь 20:43 30444\n19 Октябрь 11:15 28967\n19 Октябрь 16:34 25486


Ғузор туманидаги 1-умумтаълим мактабида таниқли олим, тарих фанлари доктори, профессор Убайдулла Уватов таваллудининг 81 йиллиги муносабати билан “Инсон хотира билан тирик, қадр билан барҳаёт” мавзусида хотира кечаси ва маънавий-маърифий тадбир бўлиб ўтди.\n“Қашқадарё” нашрининг хабар беришича, вилоят ва туман ҳокимлиги вакиллари, илм-фан, маданият ва санъат намояндалари, сектор раҳбарлари, нуронийлар, устознинг яқинлари, шогирдлари, мактаб ўқитувчи ва ўқувчи ёшлари иштирок этган тадбирда Убайдулла Уватовнинг ҳаёти ва илмий-педагогик фаолияти, илмий тадқиқотлари ҳақида маълумот берилди.\nУбайдулла Уватов 1940 йил 23 февралда Ғузор тумани Пачкамар ҚФЙ Чучук ота қишлоғида таваллуд топган. У юртимиз алломалари илмий-маънавий меъросини ўрганиш ва жамоатчиликка етказишга қаратилган 200 дан ортиқ мақола, 50 га яқин китоб ҳамда рисолалар нашр эттирган ва кўплаб шогирдлар тайёрлаган.\nОлимнинг хизматлари ҳукуматимиз томонидан муносиб қадрланиб, “Меҳнат шуҳрати” ордени, “Ўзбекистон Республикасида хизмат кўрсатган ёшлар мураббийси” фахрий унвони ва “Фидокорона хизматлари учун” ордени билан тақдирланган. Убайдулла Уватов 2017 йилдан 2020 йилгача Имом Термизий халқаро илмий-тадқиқот марказига раҳбарлик қилиб келди.\nТадбирда олимнинг дўстлари, шогирдлари ва яқинлари сўзга чиқиб, Убайдулла Увватовнинг илм йўлидаги машаққатли меҳнати, бой ҳаётий тажрибаси, қимматли илмий тадқиқотлари, ёшлар камолотига қўшган улкан ҳиссасини эътироф этишди.\nТадбирда туман ҳокими Бекзод Суюнов ҳам сўзга чиқиб, Президент администрацияси топшириғига кўра олим таҳсил олган 1-умумтаълим мактаби ҳамда Амир Темур маҳалласидаги Элҳақи ва Буюк карвон йўли маҳалласидаги Чорвадорлар кўчаларига Убайдулла Уватов номи берилганини маълум қилди.\nТуман ҳокимлиги ахборот хизматидан маълум қилишларича, шу куни 1-умумтаълим мактабининг қўшимча 360 ўринли ўқув биноси ҳам фойдаланишга топширилди.\nМазкур бино 360 ўринга мўлжалланган бўлиб, унда ўқув хоналари билан бирга мультимедиа ва лабораториялар ҳамда кутубхона мавжуд.\nДругие материалы в этой категории: « Хўжа Исҳоқи Вали зиёратгоҳи обод қилинади\tАраб хатидаги қадимий қўлёзма топилди »


«Туппа-тузук ишлаб турган тизимни бузиш кимга керак?» — Масс-медиа фонди реклама қонунчилигидаги ўзгаришларга қарши чиқди\n«Реклама тўғрисида»ги қонунга киритилаётган ўзгаришлар ОАВни молиявий жиҳатдан «ўлдиради», дея баёнот берди Масс-медиа фонди раиси Комил Алламжонов. «Депутатлар ўзлари қабул қилаётган қонунларнинг оқибатини ўйласалар яхши бўларди», – деди у.\nМиллий масс-медиани қўллаб-қувватлаш ва ривожлантириш жамоат фонди «Реклама тўғрисида»ги қонунга киритилаётган ўзгаришларга қарши баёнот билан чиқди.\nФонд раиси Комил Алламжоновнинг таъкидлашича, парламент қуйи палатасида биринчи ўқишда концептуал жиҳатдан қабул қилинган қонун лойиҳаси матбуотга жиддий молиявий зарар келтириши мумкин.\n«Энг қизиғи, биздан ҳам бу борада таклиф сўрашган эди. Лекин тушунишимизча, Ўзбекистон Республикаси Монополияга қарши курашиш қўмитаси бизнинг таклифларни киритмаган ёки яна бошқа сабаб бор. Ҳозирча бизга бу қоронғи», – дея ёзди Алламжонов Telegram'даги каналида.\nУнинг сўзларига кўра, бош вазир бошчилигида ўтказилган йиғилишда бу масала муҳокама қилиниб, матбуот соҳасидаги қонун лойиҳаси, матбуотчилар билан келишилган ҳолда, уларни «ўлдириш» эмас, балки молиявий ривожланишига омил бўладиган кўринишда киритилиши кераклиги таъкидланган.\n«Бундан ташқари, депутатларимиз нима ҳужжат кирса ҳам тугмани босиб ўтирмасдан, уни қабул қилишдан олдин сал масъулиятни ҳис қилиб, ўша қонунлар оқибатини ҳам ўйласалар яхши бўларди. Туппа-тузук ишлаб турган тизимни бузишнинг кимга кераги бор?\nУшбу ҳужжат 98,4 фоиз овоз билан биринчи ўқишда қабул қилинибди. Бу дегани деярли ҳеч ким қарши бўлмаган бу чекловларга. Мақсадингиз тушунарсиз», – дея депутатларга мурожаат қилган Масс-медиа фонди раиси.\nАлламжонов «Шахсга доир маълумотлар тўғрисида»ги қонунга киритилган қўшимча ҳақида ҳам тўхталган. Унга асосан, ижтимоий тармоқлар ва тўлов тизимлари Ўзбекистон фуқароларининг шахсига оид маълумотларни жисман Ўзбекистонда жойлашган серверларда сақлашга мажбур. Акс ҳолда, улар жаримага тортилиши ва ишлай олмаслиги керак.\n«Ваҳоланки, Facebook, Google ва бошка ижтимоий тармоқ ва платформалар нафақат жарима, балки вазирликлар сўровига жавоб ҳам бермаяпти. Шартимизга гигантлар кўнмаса, эртага нима бўлади? Яна ўчириб қўямизми? Балки Шимолий Кореяга ҳавас қилаётгандирсиз? Албатта, бу бошқа масала.\nҲурматли депутатлар, агар маҳаллий матбуот ўлса, эртага, ҳатто, ўз сайлов кампаниянгизни ҳам чет эл матбуоти орқали ялиниб, ёлвориб амалга оширишингизга тўғри келиб қолиши мумкин. Ундан ташқари, ўзи шундоқ ҳам осон бўлмаган кунларни бошидан ўтказаётган давлат бюджетига ҳам сезиларли зарар келтиради бу ҳужжат», – дея ёзади Комил Алламжонов.\nАлламжонов Масс-медиа фонди «Реклама тўғрисида»ги қонуннинг янги таҳрири лойиҳасига мутлақо қарши эканини билдирган.\n«Хусусий телеканаллар бюджет пулига эмас, фақатгина реклама орқали кун кўради ва ривожланади. Агар рекламага ўйлаб-ўйламай тўсиқлар қўйилса, яна ҳамма кабель телеканаллари, Россия ва хориж каналларини кўришга ўтади, улар ғояси билан боқилади. Ёки шуми мақсад?\nМасс-медиа фонди ушбу қонун лойиҳасига мутлақо қарши. Биз барча матбуотчилар номидан Олий Мажлис Қонунчилик палатаси ҳамда Сенатдан журналистларни қўллаб-қувватлаш, унинг ривожига ғов бўладиган, уни молиявий жиҳатдан «ўлдирадиган» қонунлар қабул қилиш ва маъқуллашнинг олдини олишни сўраб қоламиз», – дея ўз баёнотини якунлаган Комил Алламжонов.\nАввалроқ Kun.uz «Реклама тўғрисида»ги қонунга киритилаётган бир нечта ўзгаришлар мантиқсизлиги ва ОАВ ривожига тўсиқ бўлиши ҳақида ёзган эди.


#ОНЛАЙН «ЙИЛ ТАЛАБАСИ-2019″ РЕСПУБЛИКА ТАНЛОВИНИНГ ҒОЛИБЛАРИ НУКУСДА…. » Orol24.Uz Yosh jurnalistlarni tayyorlash klubi veb sayti\n3 929 -1 0\n2 750 0 0\nOrol24.Uz Yosh jurnalistlarni tayyorlash klubi veb sayti » Ta'lim » #ОНЛАЙН «ЙИЛ ТАЛАБАСИ-2019″ РЕСПУБЛИКА ТАНЛОВИНИНГ ҒОЛИБЛАРИ НУКУСДА….\n#ОНЛАЙН «ЙИЛ ТАЛАБАСИ-2019″ РЕСПУБЛИКА ТАНЛОВИНИНГ ҒОЛИБЛАРИ НУКУСДА….\n23-фев, 2020, 17:30\nОлий ва ўрта махсус таълим вазирлиги томонидан иқтидорли талабаларни аниқлаш ва уларни рағбатлантириш мақсадида ўтказилган “Йил талабаси-2019” республика танловининг бу йилги ғолибларни тақдирлаш маросимининг ўзгача томони шундаги жорий йилнинг 23-24-февраль кунлари мамлакатимизнинг энг олис тумани ҳисобланган Қорақалпоғистон Республикаси Муйноқ туманида ўтказилишида.\nМана бугун эрталабдан барча танлов ғолиблари Нукус шаҳрига этиб келишди.\nУларни Қорақалпоғистон ёшлари бирлашиб, Нукус шахрида тантанали кутиб олишди ва шаҳарнинг диққатга сазовар жойларига саёҳатлар ташкил қилинди.\n-Мен Нукус шахрига биринчи маротаба келишим. Қорақалпоқ ҳалқининг урф одатлари ва қадриятларига қизиқишим баланд эди. Бориб кўришни ният қилгандим. Ва ниҳоят мана бугун бир орзуйим амалга ошди, Қорақалпоғистонга келиш бахтига муйассар бўлдим. Айниқса И.В.Савицкий номидаги Қорақалпоғистон Республикаси давлат санъат музейи ичидаги жойлашган тарихий експонентларни кўриб, улар ҳакида кўплаган маълумотларга ега бўлдим. Қизларнинг киядиган миллий кийимлари, миллий тағинчоқлари ва уларнинг безаклари эътиборимни тортти. Ёшларнинг маънавий-ахлоқий камолотини юксалтиришга, шунингдек, музейдаги ноёб экспонатлар орқали бой миллий маданий меросимизга бўлган ҳурмат-эҳтиром туйғуларини яна бир бор уйғотди . Дейди: Бухора давлат университети талабаси, Ш.Халилова.\nКуннинг иккинчи қисмида “Ёш томошабинлар театри” да меҳмонлар учун Нукус давлат педагогика институти талабалари томонидан бадиий дастур намойиш этилди. “Қувноқлар ва зукколар” жамоаларининг чиқишлари кечага кўтаринкилик бағишлади.скачать dle 12.0\n08-сен, 22:30 Korildi 68 Izohlar 0\n21-авг, 18:30 Korildi 2 750 Izohlar 0\n20-авг, 11:30 Korildi 61 Izohlar 0


Байроқ – руҳимиз билан ҳамоҳанг эзгулик рамзидир | Ўзбекистон Халқ демократик партияси\n2020-11-16 11:17:40 1268\nДавлат рамзлари ҳақида гап кетганда, бир нарсага ҳайратланаман. Инсон она юрти мадҳиясини эшитиб туриб кўзидан беихтиёр ёш чиқади. Мадҳиянинг ўзига хос мусиқаси ва сўзларидаги илоҳийлик қалбимиздаги Ватанга муҳаббат туйғуси билан ошуфтадир. Лекин инсон Ватан байроғини кўриб ҳам кўзига ёш олиши мумкин. Байроқда сўз ва мусиқа бўлмаса нима сабабдан йиғлашимиз мумкин? Сабаб нимада деб ўйлайсиз?! Aлбатта, тўғри топдингиз, қачонки давлат рамзи ўша юрт тарихи, маънавияти ва келажагига бўлган ишончни ўзида акс эттирсагина инсонга, унинг рухиятига таъсир ўтказади.\nҲар бир мустақил давлатнинг ўзига хос рамзлари бўлиши керак шулардан бири, албатта, давлат байроғидир. 1991 йил 18 ноябрь Ўзбек халқи учун тарихий кун яъни Давлат байроғи қабул қилинган кун сифатида нишонланади. Байроғимизда акс эттирилган ҳар бир тасвир ва ранглар ўзига хос маънога эга ҳисобланади.\nМовий ранг - мусаффо осмон, оқ - тинчлик, қизил - танамизда оқаётган қон, яшил - тўрт фасли мукаммал бўлган она табиатимиз рамзи ҳисобланади. Байроғимиздаги ўн иккита юлдуз - ўн иккита вилоят ҳамда Ватанимиз сарҳадидаги қадимги давлатлар илмий тафаккурида “Нужум илми” тараққий этганлиги билан изоҳланади, ярим ой тасвири Ислом оламида янги даврни бошланиши, эзгулик ва у қўлга киритилган мустақиллигимиз рамзи ҳисобланади.\nБарча сиёсий тадбирлар ҳамда спорт мусобақаларида юртимиз рамзи бўлмиш байроғимизни кўрамиз, албатта, бу ҳар биримизда фахр туйғусини ҳис қилдиради. Тасаввур қилинг, бир спортчимиз халқаро майдонда зафар қучди ва унинг шарафига юртимиз байроғи баланд ҳилпиради ва бизда беихтиёр кўз ёшлар пайдо бўлди. Ҳеч қачон бунга сабаб қидириб кўрмаганмиз, чунки давлатимиз рамзи бўлмиш байроғимиз танимиз ва руҳимизга сингиб кетган, шунинг учун ҳам бунга сабаб қидирмаймиз.\nАна шундай фазилат ҳар бир инсон онгу шуурида Ватанимиз рамзларига нисбатан чуқур ҳурмат туйғуларини сингдиради.\nБайроғимиз кўкда ҳилпирар экан, ўзбек миллати барҳаёт, Ватанимиз бардавом. Барчамизга руҳимиз билан ҳамоҳанг бўлган рамз қабул қилинган кун муборак бўлсин! Ватан байроғини ардоқлайлик!


Бектемир Мелиқўзиев — «тилла бола» - Халқ сўзи\n15:27 30 Ноябрь 2020 Спорт\nБектемир Мелиқўзиев бокс бўйича ёшлар ва ўсмирлар ўртасида Осиё, жаҳон ва олимпиада чемпиони. Катталар ўртасида Осиё чемпиони, жаҳон ва олимпиада ўйинлари совриндори. Профессионал рингда 6 та учрашув ўтказиб барчасида ғалаба қозонган. Эътиборлиси, Бектемир профессионал рингдаги олтита жангида ҳам рақибларини муддатидан олдин мағлубиятга учратди.\nТенгдошлари билан Фарғона вилоятининг Фурқат туманига қарашли Шойимбекнинг ёзда чанг, қишда лой кўчаларида ўйнаб юрадиган қаҳрамонимиз вақт топиб, ҳовлидаги ёнғоқ дарахтига илиб беришган қум тўлдирилган қопни ҳам роса «дўппосларди». Акалари Рустамжон ва Мавлонжонга нисбатан шўхроқ бўлгани учун онаси Наврўза опа тинмай отасига кенжайтойни тезроқ бирор бир тўгаракка бериш кераклигини таъкидларди. Шу тариқа отаси Рўзматжон Сулаймонов кенжа ўғлини Фуқрат туманидаги болалар ва ўсмирлар спорт мактабининг бокс тўгарагига олиб борди.\nБиринчи мураббийи Маъруфжон Аҳмедов қўлида бокс билан 10 ёшидан шуғулланишни бошлаган қаҳрамонимиз тез орада кўчадаги урушқоқ боладан ўз олдига жиддий мақсадларни қўйган, қийинчиликлардан қўрқмайдиган ва иродали спортчига айланди. Тенгдошлари, боксчи дўстлари камтарлиги, юксак одоби туфайли ҳазилона оҳангда уни «Бектемир — тилла бола», дея эркалатишади.\n— Фарғона вилояти ҳокими Хайрулло Бозоров спортсевар раҳбар эканлиги, айниқса, футбол ва боксни яхши кўриши ҳақида илгари кўп эшитгандим,-дейди суҳбатдошимиз. — У киши Наманган спортини ривожлантириш учун жуда катта ҳажмдаги ишларни амалга оширгани ҳақида Ўзбекистон терма жамоасидаги шеригим, наманганлик машҳур боксчи Муроджон Аҳмадалиев ҳам гапириб берган.\nЯқинда Хайрулло Бозоров билан учрашув жараёнида вилоятимиз раҳбарининг спорт соҳасига жуда эътиборли эканликларига яна бир бор амин бўлдим. Хайрулла ака Фарғона спортини янги босқичга кўтариш ниятида эканлар.Менга ҳам профессионал боксда жаҳон чемпиони бўлишим учун эзгу тилакларини билдирди.\nМашҳур боксчи Бектемир Мелиқўзиев ўзининг бокс мактабини очишни режалаштирган ва бу борада дастлабки саъй-ҳаракатларга киришилди. Шу йилнинг декабрь ойида эзгу ташаббус доирасида Бектемир ўзининг илк бокс залини фойдаланишга топширишни мақсад қилган. Бу келажакда боксчи томонидан бунёд этилиши режалаштирилаётган бокс мактабининг пойдевори бўлади.


Ўзбекистон ШҲТ доирасидаги иқтисодий ҳамкорликни қўллайди\n23 апрел 2021, Тошкент вақти: 13:02\n9 июль куни Бишкекда Шанхай ҳамкорлик ташкилотига аъзо давлатлар ташқи ишлар вазирлари йиғилиши бўлиб ўтди. Йиғилишда 16 август куни Бишкекда ўтадиган ШҲТ саммити кун тартиби муҳокама этилди.\nҚирғизистон ташқи ишлар вазири Эднан Қорабоевнинг билдиришича, ташқи сиёсат маҳкамалари раҳбарлари учрашувида ШҲТ саммити пайтида давлат раҳбарлари томонидан имзоланиши кутилаётган муҳим ҳужжатлар юзасидан фикр алмашилган.\n“Саммитда давлат раҳбарлари томонидан имзоланиши кутилаётган энг муҳим ҳужжат абадий яхши қўшничилик, дўстлик ва ҳамкорлик тўғрисидаги шартномадир”, - деди Эднан Қорабоев.\nВазирларнинг таъкидлашича, бу ҳужжатнинг имзоланиши ШҲТнинг кенг тармоқли ва нуфузли ташкилотга айланиб бораётгани далили бўлиб хизмат қилади. Негаки, ташкилот энди ташкил этилганида хавфсизлик, чегараларни аниқлаш ва террорчиликка қарши кураш масалаларини ҳамкорликда ҳал этиш вазифасини олдига қўйган бўлса, айни пайтда иқтисодий масалаларни ҳам қамраб олмоқда.\nҚозоғистон ташқи ишлар вазири Марат Тажин айни пайтда ШҲТ томонидан Марказий Осиё давлатларида юздан ортиқ иқтисодий лойиҳа амалга оширилаётгани, ташкилотга аъзо давлатлар савдо айланмаси эса йилига 50 миллиард долларни ташкил этаётганини билдирди.\nЎзбекистон ташқи ишлар вазири Владимир Норов ҳам ШҲТ ўз мамлакати учун муҳим иқтисодий ҳамкорга айланиб бораётганини таъкидлар экан: “Биргина ўтган йили Ўзбекистоннинг ШҲТга аъзо давлатлар билан савдо айланмаси 38 фоиз ортди ва Ўзбекистон ташқи савдо айланмасининг 48,9 фоизини ташкил этмоқда. Биз бу ташкилотда иқтисодий ҳамкорликнинг ривожланишини қўллаймиз. Чунки хавфсизлик, энг аввало, иқтисодий қудратга боғлиқдир”, - деди.\nҚирғизистонлик сиёсатшунос Бақит Бешимов ташкилотнинг ўзаро иқтисодий ҳамкорликдаги ролига шубҳа билан қарайди.\n“Иқтисодий ҳамкорликка ўтиш ҳақидаги баёнотлар фақат қуруқ гап. Айни пайтда иқтисодий муомалалар давлатлараро даражада олиб борилмоқда. Ташкилотнинг бу борада нуфузи катта эмас. Ташкилотнинг асосий вазифаси хавфсизлик масаласидир. Бу соҳадаги вазият эса ҳақиқатан ҳам анча ташвишли”, - деди Бақит Бешимов.\nСиёсатшунос фикрича, ШҲТ учун хавфсизлик борасидаги энг ташвишли ҳудуд Афғонистондир.\nРоссия ташқи ишлар вазири Сергей Лавров ҳам ШҲТ Афғонистон муаммосига катта эътибор қаратаётганини, шунинг учун бу давлат вакиллари ташкилотнинг барча йиғинларига таклиф қилинаётганини билдирди.\nБишкекда ўтган матбуот анжуманида С.Лавров ШҲТ ташқи ишлар вазирлари йиғилишида АҚШнинг Шарқий Европада ракетадан мудофаа тизими қуриш режаси махсус муҳокама қилинмаганини, лекин бу масалада дунёнинг кўпчилик давлатлари манфаатлари ҳисобга олиниши зарурлигини таъкидлади.


Масиҳий муаллим: Галатияликларга ёзилган мактуб талқини (2:3-5)\nГалатияликларга ёзилган мактуб талқини (2:3-5)\n“Улaр эсa ҳaтто ҳaмроҳим Титусни, юнон бўлишигa қaрaмaй, хaтнa бўлишгa мaжбур этишмaди.”\nУлар Павлус билан бўлган мажусий Титусни ҳам қабул қилишди ва Мусо қонуни асосида уни хатна қилинишига мажбур қилишмади. Шу орқали ҳаворийлар Павлуснинг иноят хабарини қабул қилишганини кўрсатишди. Худонинг инояти қонунга қарама-қарши қилиб қўйилади; тўғрироғи, иноят қонундан юксакроқ туради ва биз энди қонун асосида эмас, балки иноят асосида Худо билан муносабатга эга бўламиз. Хатна қилишнинг ўзи ёмон демаяпман, балки ўша пайтдаги яҳудийлар қонунни бажараши орқали Худо олдида зўларини о қлашмоқчи бўлдилар ва хатна қилиш қонун бажарашнинг бир қисми эди. Ўша даврларда бошқа халқдан эркак киши яҳудий бўлишни истаса, у албатта хатна қилиниши шарт эди, бу яҳудий бўлишнинг бир қисми эди.\nБу оятдаги “юнон” сўзи Янги Аҳдда ҳамма мажусийлар, яъни яҳудий бўлмаган одамларга нисбатан ишлатилади. Эски Аҳдда яҳудийлар Худонинг ягона халқи эди, ва мажусий сўзи ҳамма яҳудий бўлмаганларга тегишли эди. Бироқ энди Янги Аҳдга асосан Исо Масиҳнинг қайта тирилганига ишонадиган ва Уни Раббий, деб қабул қилган киши Худонинг ягона халқи бўлиб, қолган ҳамма одамлар мажусийлар, деб қаралади. Чунки Худо билан муносабатга етаклайдиган ягона эшик – Исо Масиҳдир ва У орқали кирган кишигина Худонинг фарзанди бўла олади, қолганлар эса бундай имтиёздан маҳрум бўлади; албатта, улар ҳам худди шундай Исога ишониб, Уни қабул қилишса, улар ҳам шундай имтиёзга эришади.\n“Фaқaт бaъзи соxтa биродaрлaр лип этиб орaмизгa суқилиб киришгaн эди. Улaр бизгa Исо Мaсиҳ aто этгaн озодликни кўролмaй, бизни янa қул қилмоқчи эдилaр.”\nСохта биродарларни ўзларини масиҳий деб атаб, аслида эса Исога ишонмасдан, одамлар тузган қонун асосида яшайдиган килишлар эди. Улар яширинчи услубда жамоатга суқилиб киришган эди, яъни соҳта биродарлар “мен соҳта биродрман” деб келмайди; аксинча бундайлар юзиаки қарашда ўта диндор ва ухдожўй бўлиб кўринади, лекин фарзийлар каби уларнинг ичи зулматга ва золимликка тўла бўлади.\nБундай одамлар аввал чиндан ҳам масиҳий бўлган бўлиши мумкин, фақат эндиликда улар қонунни бажариш шарт, деб таъкидлаб, шунга ишониб Худо иноятидан узоқлашган эди. Бундай одамлар илгари нажот топган бўлсаларда, кейинчалик ўзларини қонун бажариш билан оқламоқчи бўлиб, нажотдан узоқлашиб, охир оқибатда мажусийлардек бўлиб қоладилар. Чунки қонунни бажариш шарт, дейиш орқали улар Исо Масиҳдан ва Унинг хочдаги қилган ишидан воз кечган бўлиб, Худо иноятини рад этга бўладилар. Бундай ҳолатда Муқаддас Руҳ бундай одамлар ичида фаолиятини тўхтатади ва улар секин-секин зулматга ботиб кетадилар. Бундай вазиятдан қутулишнинг ягона йўли – нажот топиш билан бир хилдир, яъни инсон доимий равишда Исо Масиҳнинг қайта тирилганига ишониши, Уни Раббий деб қабул қилиши ва хочда қилган ишига ишончини қаратиши шарт, шундай қилган одам доим нурда яшайди.\nУлар жамоатга келиб масиҳийлар эркинлигини кўришади ва секин-секин шу эркинлик ўрнига одамларни қулликка олиб киришга ҳаракат қиладилар. Масалан, улар “мажусийлар Исога ишониб, нажот топганлирадина кейин Мусо қонунин бажарашлари керак” деб ўқитишар эди. Бу билан эса одамлар қонунга қул бўлиб қоладилар ва иноятда эмас, балки башарий тана амри билан яшашни бошлашади. Павлус шунга қарши чиқяпти. Масиий эркинлиги Исо Масиҳдадир, яъни доим ишончимиз Исо Масиҳга қаратилган бўлса, биз доим шу эркинликда яшаймиз; бироқ биз ишончимизни ўзимизга ёки яна бошқа нарсаларга қаратсак, эркинликдан маҳрум бўлиб, қуллик остида бўлиб қоламиз.\nБу ерда эътибор берсангиз, масиҳийлар Исо Масиҳда эркинликка эга эканлигини ёзилган. Яъни сиз, масиҳий, эркинликка ҳозирнинг ўзида эгасиз, бунинг учун сиз ҳеч нарса қилишингиз керак эмас. Сиз эркинликка эришиш учун ҳеч қандай иш қилишингиз керак эмас, ҳеч нарса айтишингиз керак эмас, ҳеч нарса ўқишингиз керак эмас. Худо сизга эркинликни нажот топганингизда берган ва энди сизнинг вазифангиз шу эркинликда туришдир (Галатияликларга 5:1).\nБу эркинликни йўқотиш учун инсон Исо Масиҳдан воз кечиши керак, яъни ишончини Исо Масиҳга ва Унинг хочда қилган ишига қаратмаган киши, шу эркинликдан маҳрум бўлади ва қонун остида яшаб, гуноҳкор табиатга қул бўлиб қолади. Табиийки ҳеч қандай имонли киши бундай аҳволга тушишни истамайди, бироқ ҳамма ҳам қандай қилиб шу эркинликда туришни ва уни қўлдан чиқармасликни билмайди. Агар сиз шу сатрларни ўқияпган экансиз, сиз буни аллақачон биласиз. Буни кўпроқ тушинишингизга Худонинг Ўзи ёрдам берсин!\n“Биз эсa Xушхaбaрнинг ҳaқиқaти сизлaр билaн aбaдий бўлсин деб, бир дaм ҳaм улaргa ён бермaдик.”\nХушхабарнинг ҳақиқатини қисқача қилиб ифодалайдиган бўлсак, уни “ишонч билан оқланиш” деб айтсак бўлади. Бу ҳақда қанча гапирсак ҳам кам, шунинг учун яна қайтарайлик. Ишонч билан оқланиш деганда, инсон Худо олдида оқланиши учун Худонинг нажотлик режасига ишониши керак. Фақатгина Худо борлигига ишонишнинг ўзи етарли эмас, чунки ёвуз руҳлар ҳам Худо борлигига ишонишади ва қўрқувдан титрашади, чунки бундай билим ва ишончнинг ўзи нажот топиш учун етарли эмас. Инсон албатта Худо Ўзи белгилаган, берган, кўрсатган, айтган ва Китобида ёзиб қолдирган нажотлик режага ишониши шарт.\nБу режани эса қичқача қилиб “Исо Масиҳ ва Унинг хочда михлангани” деб ифодаласак бўлади. Яъни Худонинг нажотлик режасига биноан Худонинг Ўғли Исо Масиҳ бу ерга инсон танасида келади, биринчи Одам Ато қилолмаган ишни бажарди, яъни бутун ҳаёти давомида Худога итоатда бўлиб, битта ҳам гуноҳ қилмасдан яшади. У гуноҳ қилмагани ва гуноҳсиз комил бўлиб туғилгани учун ҳам Исо ўлимга лойиқ эмас эди, бироқ биз, яъни бошқа гуноҳкорлар, ўз гуноҳлари туфайли ўлимга маҳкум бўлган одамлар учун хочда ўлди. Бу ўлим орқали Исо инсоннинг қарзини тўлади ва шу билан инсонни қутқарди. Мана шу нажотлик режадир, шунга ишонган одам нажот топади.\nДемак, Павлуснинг мақсади айнан мана шу Хушхабар ҳақиқати сақлаб қолиш эди ва Галатиядаги масиҳийлар шу ҳақиқатни қаттиқ ушлашларини истарди. Шунинг учун айрим жойларда Павлус жудда қаттиқ гапиради, акс ҳолда имонлилар алданиб, нажотни йўқотишлари мумкин эди. Шунинг учун ҳам у соҳта биродарларга йўл бермади ва уларга қарши чиқди. Яъни бу ерда Павлус уларга бўйсунмади ва уларга ёқмоқчи бўлиб, хабарни ўзгартирмади. Биз ҳам худди шундай тарзда Инжил Хушхабарини ўзгартирмасдан, уни воизлик қилишимиз керак, фақат шундай воизлик натижасида одамлар нажот топиши мумкин.


24 Май 16:59\nПибоди маълумотларига кўра, дунёда чечакка қарши вакциналар захираси жуда чекланган. Бироқ, бу босқичда аҳолини фаол эмлашнинг ҳожати йўқ. Касалликдан ҳимояланиш учун гигиена қоидаларига риоя қилиш кифоя.\nЎтган ойда Ғарбий Европада маймун чечаки тарқала бошлаган. Бугунги кунга қадар ЕИда касалликнинг 67 та ҳолати қайд этилган. Чечакнинг биринчи ҳолатлари Европадан ташқари Австралия, Канада ва АҚШда қайд этилган.\nМутахассисларнинг таъкидлашича, чечакка қарши олдинги эмлашлар маймун чечагидан ҳам ҳимоя қилади. Бундай ҳолда, чечакка қарши махсус даволаш усули ёки вакцина мавжуд эмас.\n#Тиббиёт #Дунё #Жаҳон соғлиқни сақлаш ташкилоти


COVID-19 инфекциясидан соғайганлар 185 нафарга етди - UzNews.uz\nCOVID-19 инфекциясидан соғайганлар 185 нафарга етди\nВирусология илмий-текшириш институти клиникасида даволанган беморлардан яна 14 нафари буткул соғайди.\nСоғлиқни сақлаш вазирлигининг хабарига кўра, пойтахтимиздаги Вирусология илмий-текшириш институти клиникасида коронавирус инфекциясига чалинган беморлардан яна 14 нафари буткул соғайди. Улар Соғлиқни сақлаш вазири масъуллари иштирокида Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nСоғайган беморларнинг 10 нафари эркак, 4 нафари аёллардир. Улардан 8 нафари пойтахтимиздан, 2 нафари Тошкент вилоятидан ва 1 нафардан Қорақалпоғистон Республикаси, Самарқанд, Сирдарё ва Навоий вилоятларидан.\nБеморлардан уч нафари Россиядан чартер рейсда Тошкентга келишган. Қолган 11 нафари эса коронавирусга чалинганлар билан мулоқотда бўлиб, инфекцияни юқтириб олган.\nУлар орасида энг ёши каттаси 56 ёшда бўлса, энг ёши кичиги 20 ёшда.\nАйни пайтга қадар мамлакатимиз бўйлаб коронавирус инфекциясидан жами 185 нафар бемор тўлиқ соғайди.\nТошкентда қатор автобус йўналишлари ҳаракати вақтинчалик ўзгартирилади\n24 сентябрь, 08:53\nТошкентда метро бекатларининг ўн еттита вестибюллари бир кунга ёпилади\nТошкентда шифокорнинг айби билан 16 ёшли бола вафот этди (видео)\n2018 йилда Тошкентда ўртача ойлик маоши 3 миллион сўмдан ошади\nТошкентда 4 эркак 1 эркакни ваҳшийларча дўппослади


Юракни ҳужумлардан асранг: юрак хуружини келтириб чиқарадиган 7 омил - Zamin.uz\nЮракни ҳужумлардан асранг: юрак хуружини келтириб чиқарадиган 7 омил\nИнсон ёши ўтган сайин юракка кўпроқ эътибор қаратиш керак. Чунки айнан юрак қон-томир тизими касалликлари бевақт ўлимнинг асосий сабаби бўлиб қолмоқда. Юрак хуружининг дастлабки белгиларидан хабардор бўлиш ҳар бир инсон учун муҳим. Шунингдек, хуруж эҳтимолини сезиларли даражада ошириши мумкин бўлган огоҳлантирувчи омилларни ҳам билиб олиш зарур.\nСтресс ва турли хил кўнгилсизликлар жиддий ташвишга солса, хафа қилса, бунинг натижасида ғазабланиш, асабийлашиш ҳолати кузатилса, кўпроқ юрак саломатлигига эътибор қаратиш лозим. Австралия университети тадқиқотчилари юрак хуружига учраган 313 беморда аломатлар кузатилишидан аввал уларнинг асабийлашиш даражаси тўғрисида сўров ўтказди. Улар бемор қаттиқ ғазаблангандан кейинг икки соат ичида юрак хуружи рўй бериши 8,5 баравар юқори эканини аниқлади. Натижада инсон қанчалар тез асабийлашса, юрак хуружига чалиниш эҳтимоли шунча юқори бўлиши маълум қилинди.\nБу, айниқса, компьютер қаршисида куни бўйи ишлайдиган офис ходимларига тегишли. 6 соатдан кўп вақт компьютер билан ишлаш юрак хуружи хавфини 125 фоизга оширади. Буларнинг барчаси, албатта, ҳаракатсиз ҳаёт тарзи, шунингдек, стресс ва миядаги катта миқдордаги маълумотни қайта ишлашга мажбур қилади. Агар касбни ўзгартириш имконияти ёки истаги бўлмаса, унда камида ҳар соатда 10 дақиқага танаффус қилиш лозим ва кун охирида сайрга чиқиш, медитация билан шуғулланиш тавсия этилади.\nАгар уйқу кунига 7 соатдан кам бўлса, икки ҳафта ёки ундан кўпроқ муддат ичида юрак хуружи хавфи беш бараварга кўпаяди. Шунинг учун уйқунинг меъёрда бўлиши саломатлик учун ҳам фойдалидир.\nКўча-кўйдаги тутун нафақат ўпка, балки юрак учун ҳам зарарли бўлиши мумкин. Ҳавонинг юқори даражада ифлосланган ҳудудида истиқомат қилиш юрак хуружи эҳтимолини 70 фоизга оширади.\nДюк университети тиббиёт факультети тадқиқотчилари камида бир марта турмуш қурган 45 ва 80 ёш оралиғида бўлган 16000 га яқин эркак ва аёл ўртасида 18 йиллик тадқиқот ўтказди. Тадқиқотчилар ҳар икки йилда бир марта уларнинг оилавий аҳволи ва саломатлигини баҳолади. Ажрашган аёлларнинг юрак хуружи эҳтимоли турмуши бузилмаганларникига қараганда 25 фоизга кўплиги аниқланган. Икки ёки ундан кўп маротаба ажрашганларда эса ушбу касаллик 77 фоизга ошган.\nЮрак хуружи гриппнинг энг кенг тарқалган асоратларидан биридир. «Янги Англия» тиббиёт журналида чоп этилган тадқиқот шуни маълум қилдики, грипп бошлангандан бир ҳафта ўтгач, юрак хуружи хавфи 6 бараварга ошади. Шунинг учун касаллик вақтида ҳолатни кузатиш ва тузалгандан сўнг камида икки ҳафта мобайнида асабийлашиш ва стрессга дучор бўлмаслик керак. Агар бунинг имкони бўлмаса, дарҳол шифокор билан маслаҳатлашиш зарур.\nЮрак касалликлари қариндошлар ўртасида мерос бўлиб қолиши ҳам мумкин. Агар ота-она, бобо ёки ундан аввалги аждодларда юрак хуружи касаллиги мавжуд бўлган бўлса, демак авлодларда ушбу касаллик тахминан 10 фоизга ошиши мумкин. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Юракни ҳужумлардан асранг: юрак хуружини келтириб чиқарадиган 7 омил


Чоршанба, 02 Ноябр 2016 22:03\tхарф ўлчами\nСентябр ойининг 22-23 санасида Қозоғистонда “Sisters Bazaar 2016” муслима либослари фестивали ўтказилди. Фестивал ташкилотчилари Зейли Калкулова ва Айгул Зайнуллина бўлдилар.Асосий мақсади муслима либосларининг Қозоғистон брендларини мамлакат ички ва ташқи бозорларида оммалаштириш, шунингдек аёлларнинг ҳижобга бўлган қизиқишини ошириш бўлган бу фестивал аксарият муслималар орасида катта қизиқиш билан қарши олинди. Тадбирда муслима либослари билан бир қаторда, болалар ўйинчоқлари, қўл ҳунармандчилиги махсулотлари, уй учун митти жиҳозлар ва ҳалол косметика махсулотлари намойиш этилди. Муслималар ҳижоб ўрашнинг янги усулларини ўрганишди, психологлар билан мулоқотлар ўтказилди. Ота-онаси билан келган кичкинтойлар эса аниматорлар билан вақтичоғлик қилдилар. “Бу либослар нафақат муслималар, балки бошқа дин вакиллари ҳам учундир. Ҳозирги пайтга келиб кўплаб иқтидорли муслима қизлар мўжаз либослар яратишяпти. Айни вақтда кўп жамиятларда “мини” эмас, “макси” услубидаги либослар урф бўлган. Фестивалда қозоғистонлик дизайнерлар билан бир қаторда четдан келган меҳмонлар, хусусан, Россия, айниқса Чеченистондан, Озарбайжон, Қирғизистон, Ўзбекистонлик дизайнерлар ҳам иштирок этишяпти. Муросасиз танлов ўтказилмади, аммо иштирокчиларни танлашга биз масъулият билан ёндашдик – биз энг зўр ишлар орасидан танлаб олдик”, - сўзлаб берди дизайнер Зейли Калкулова. Зейли фестивалда тикилиши учун экомато ва табиий ипакдан фойдаланилган ўзининг кузги тўпламини тақдим этди. Унинг фикрича, бу либослар ёпиқ кийинишга ўрганган барча аёллар учун бирдек тўғри келади. Фестивалда мусулмон мода оламига донғи кетган 30га яқин брендлар ўзларининг кузги тўпламлари билан иштирок этишди. HL Arapkhanovi (Москва, Россия), Aset (Чубарук, Доғистон) шулар жумласидандир. Sisters Bazaar 2016 фестивалида Қозоғистон ва қўшни давлатлардан жами 50та атрофида дизайнерлар иштирок этди. Бир қатор дизайнерлар ташкилотчилар томонидан шахсан таклифнома билан чақирилдилар. Айгул Зайнуллинанинг таъкидлашича, бу каби фестивалларни доимий тартибда ўтказиб туриш режалаштирилган.\t« Очилмас кўйлак, кийилмас тўн\t2015 йил Эронда мингдан ошиқ одам дорга осилган »


ЎзА - Самарқанд вилояти эндокринология диспансерида 130 дан ортиқ жарроҳлик амалиёти бажарилди\nСамарқанд вилояти эндокринология диспансерида 130 дан ортиқ жарроҳлик амалиёти бажарилди\nБу ҳақда диспансер бош шифокори, Самарқанд вилояти бош эндокринологи Г.Негматова журналист ва блогерлар иштирокида ўтказилган матбуот анжуманида маълум қилди.\n14 ноябрь – Халқаро диабет куни муносабати билан ташкил этилган тадбирда Ўзбекистон Республикаси Президентининг 2019 йил 19 апрелдаги “2019-2021 йилларда республика аҳолисига эндокринология ёрдами кўрсатишни такомиллаштириш бўйича миллий дастурни тасдиқлаш тўғрисида”ги қарори ижроси юзасидан амалга оширилаётган ишлар ҳақида сўз юритилди.\n– Бугунги кунда дунёда эндокринологик касалликлар билан оғриган беморлар сони 400 миллиондан ошди, – дейди Г.Негматова. – Вилоятимизда ҳозирда қандли диабет билан рўйхатга олинганлар 26 минг 600 нафардан ортиқни ташкил этмоқда. Жумладан, биринчи тур қандли диабетга чалинганлар 1 минг 430 нафардан кўпроқ. Бу бизга мурожаат қилганлар ва ўзимиз жойларга чиқиб ўтказган тиббий кўрикларимиз натижасида аниқланган кўрсаткич. Ваҳоланки, касалликка чалинганлар бундан ҳам кўп бўлиши мумкин. Тасдиқланган миллий дастур асосида биринчи навбатда касалликни эрта аниқлаш ва унинг олдини олиш, аҳоли ўртасида соғлом турмуш тарзини тарғиб этиш кўзда тутилган. Шунингдек, тиббий муассасалар моддий техника базасини мустаҳкамлаш, замонавий ускуналар ёрдамида даволашнинг илғор усулларини қўллаш режалаштирилган.\nБизнинг диспансеримизда ҳам ихтисослаштирилган тиббий ёрдам кўрсатишни яхшилаш мақсадида 40 дан ортиқ янги лаборатор таҳлилларни текшириш йўлга қўйилди. Жумладан биокимёвий ва гормонал таҳлиллар, функционал диагностик текширувлар: эхокардиография, эхоэнцефалография ва оёқ қон томирларининг допплерографияси амалга оширилмоқда. Кейинги икки йилда диспансер ва лаборатория бўлимларининг кунлик қабул қилиш қуввати икки баробар ошди.\nЖорий йилда диспансер ҳудудида инвестиция дастури асосида 3,4 миллиард сўм маблағ сарфланиб, янги бино қурилди. Бу ерда янги тиреодолгия ва эндокрин жарроҳлик, диабетик тўпиқ, болалар эндокринологияси, интенсив даволаш ва реанимация бўлими, экспресс лаборатория, қабул ва стерилизация блоклари фаолияти йўлга қўйилди. Бўлимлар энг сўнгги русумдаги тиббий жиҳоз ва ускуналар билан таъминланди. Янги бўлимда шу пайтгача 130 га яқин мураккаб жарроҳлик амалиётлари муваффақиятли бажарилди. Вилоятда эндокринолог мутахассисларга бўлган эҳтиёжни ҳисобга олиб, 30 нафар ёш шифокорлар Тошкент врачлар малакасини ошириш институтида малака ошириб келди. Диспансернинг 2 нафар шифокори Россиядаги етакчи клиникаларида малака оширди.\nХалқаро диабет куни муносабати билан диспансер томонидан айни пайтда вилоятда “Диабет ойлиги” ўтказилмоқда. Ойлик доирасида муассасада очиқ эшиклар куни ташкил этилиб, ҳар куни юздан ортиқ юртдошларимиз диабетга текширувдан ўтмоқда.


“IDEAL SS” ресторани\n“Денов” Guest house\n“Sitorai Darbandi” Hotel\n“Жануб Давоси” Hostel\n“Янги шаҳар“ ресторани\n“Агро-фиш тур“ балиғи\n“Термез Плаза” Hotel\n“Силк Роад” Hotel\n“Роял Палас” Hotel\n“Сити Бургер” фастфуд\n“Хан Султан” ресторани\nХўжамайхона булоқ суви\nХўжаипок – Термиз-Денов туристик йўналишида жойлашган ҳам табобат ҳам зиёрат маскани ҳисобланади. Хўжаипок номи Абдураҳмон ибн Анд хазратларига берилган нисбат. Ушбу ғор Кенаги тоғ этакларида жойлашган. Ғорнинг узунлиги мутахассислар томонидан тўлиқ ўрганилмаган. Ғорнинг юза қисмидан қайнаб чиқадиган шифобахш булоқ суви 45 метрлан, кичик ер ости дарё сувидан оқиб чиқади. Ғордан секундига 200 литр сув оқиб чиқади. Сув таркиби Симашка номли илмий текшириш маркази лабораторияси томонидан текшириб кўрилганда натрий, калий, кальций, гидрокарбонат натрий, кремний кислотаси, азот, темир, алюминий ва бошқа микроэлементлардан иборатлиги аниқланган. Ғорнинг 1 литр суви таркибида 10-11 млгр. олтингугурт мавжуд бўлиб, тери, ошқозон-ичак, артрит, асаб касалликлари, акушер-гинекологик касалликларига даво. Ғор ичида табиий ванналар ҳам мавжуд. Ғордан келадиган сувни шифобахшлигини одамлар қадимдан билганлар ва ундан фойдаланганлар.\nФaёзтепа - мил. 1-3 асрларга оид вихара типидаги буддавийлик монастир-ибодатхонаси. Термиз шаҳри яқинидаги Эски Термиз шаҳар харобаларининг шимоли-ғарбида Қоратепадан 1 км шимоли-шарқда жойлашган. Фаёзтепанинг очилиши 1968 йилнинг баҳорида чўпон Абсад Бекнаев томонидан мергелий оҳак тошидан ишланган будда санамини кўчма қум устидан топиб, Термиз ўлкашунослик музейига топширишидан бошланди. Ёдгорлик 1968-76 йилларда археолог Л.И.Альбаум томонидан ўрганилди. Фаёзтепа майдони учма қумлар уюмидан тозалангач, унинг меъморий тарҳи очилиб, у 3 қисмдан иборат монументал иншоот, яъни марказий қисми тўғри тўртбурчак айвонли ҳовлили ибодатхона ва унинг атрофи бўйлаб жойлашган 20 та хонадан иборат бўлган. Унинг шимоли-ғарбида монастир, жануби-шарқида эса хўжалик қурилиш иншоотлари аниқланган. Бинонинг умумий узунлиги 117 метрга, кенглиги 34 метрга тенг бўлган. Мажмуанинг умумий майдони 1,5 минг кв. м га яқин.\nТўпаланг сув омбори\nТўпаланг сув омбори —Вилоятда 5та сув омборлари мавжуд бўлиб, шулардан бири Тўпаланг сув омборидир.Унинг қурилиши 1982 йилда бошланган. Бугунги кунда тўғон баландлиги 122метр, тўғондан тўкилган тоғ жинслари 9,1 млн.м3 ва сув омборида сув йиғиш 120,3 млн.м3 ни ташкил этади. Тўпаланг сув омбори табиат кўринишларига бой энг жозибадор маскандир. Сув омборининг асосий сув манбаи Тўпаланг дарёси эса, жанубий Ҳисор тоғ тизмаларидан оқиб тушувчи Қоратоғ ва Тўпаланг дарё сувларининг қўйилиши натижасида пайдо бўлади ва Амударёнинг ўнг ирмоғи ҳисоблнади. Тўпаланг тожикча “Қизилдарё” маъносини англатади. Дарёнинг узунлиги 175км, ҳовуз майдони 13500км² ни ташкил этади. Июндан август ойигача дарё сувга тўлади. Ўртача сувнинг сарфланиши 6 км масофада Мангузар бошидан 65,8м³ ташкил этади.\nТериз ҳайвонот боғи\nМДҲ ҳудудидаги энг кўҳна ҳайвонот боғларидан бири бўлган Териз ҳайвонот боғи 1934 йилда 20 гектарлик ҳудудда ташкил этилган. Ҳозирги пайтда ҳайвонот боғида 141 турдаги 382 экзотик ва ноёб ҳайвонлар бор. Уларнинг учдан бири “Қизил китоб” га киритилган.\nТешиктош Ғори - Воҳанинг мўътадил иқлими гўзал табиати ва ниҳоят жанубий Ҳисор тоғ тизмалари туркумига кирувчи Бойсун ва Кўҳитанг тоғларида мавжуд бўлган ғорлар, мўнгликлар, даралар ибтидоий давр одамлари учун манзилгоҳ бўлиб хизмат қилган. Ана шундай манзилгоҳлардан бири Тешиктош ғори – мустье маданиятига мансуб неандерталь одам маконидир. Бойсунтоғ (Сурхондарё вилояти) даги Зовтолошсой дарасида денгиз сатхидан 1500-1600 м баландликда ғорнинг шипи тешик (номи хам шундан) баландлиги 7 м, эни 20 м, чуқурлиги 21 м. Сахни кираверишига нисбатан юқорига кўтарилиб боради. Тешиктош ғорини биринчи марта 1938-39 йилларда акад. А.П.Окладников ўрганган. Ғорнинг маданий қатламлари унча қалин бўлмаган сариқ лойқа остида сақланиб қолган. Тешиктош ғорининг топилиши Каспий денгизидан то Тинч океанигача бўлган ҳудудда оламшумул муҳим кашфиёт ҳисобланади. Бу ерда 9 ёшли неандертал боланинг танаси ва бош суяклари қолдиқларини топилган. Неандертал одамнинг тана суяклари атрофида эса тоғ эчкисининг шоҳлари тартиб билан терилиб, унинг атрофига қизил рангли бўёқлар сепиб қўйилган. Тешиктош ғорининг илмий тадқиқ қилиш жараёнида 3 мингга яқин меҳнат қуроллари, шу жумладан тош пичоқлар, қирғичлар ҳамда ўткир учли пайконлар борлиги аниқланган.\nСурхон ипаги мезейи ва ҳунармандчилик маркази\n“Сурхон ипаги” МЧЖ шаклидаги корхонаси Сурхондарё вилояти, Термиз шаҳрида жойлашган. Асосий фаолияти пиллани қайта ишлаш, ипак хомашёси ишлаб чиқариш бўлиб, бир неча йиллардан буён шу соҳада фаолият юритиб келмоқда. Корхона вилоятнинг маркази бўлган Термиз шаҳрига шимол томондан кириш жойида жойлашган бўлиб, Термиз шаҳрига кириб келаётган ҳар бир кишининг кўзига яққол ташланади ҳамда қизиқиш уйғотади.\nСултон Саодат мажмуаси – Термиздаги меъморий ёдгорлик бўлиб, 12 – 17 – асрларда бунёд этилган. Термизнинг шимоли-шарқида жойлашган бу зиёратгоҳ етти аср давомида шаклланган. Йигирмага яқин мақбараларни ўз ичига олади. Унда Саййидлар сулоласининг мақбаралари жойлашган. Халқ орасида Султон Саодат мақбараси номи билан машҳур бўлган мақбаралар 12 асрда, қолганлари, асосан, 15-17- асрларда ёнма-ён қурилиб, узун ҳовлининг икки томонини эгаллаган. Мақбаралар пештоқ ва гумбазли чорси хоналар (9х9,05 м ва 10,15х10,25 м)дан иборат. Ҳовлининг тўридаги пештоқ ва икки қанотдаги гумбазли мақбаралар бир хил тарҳда, жанубдаги мақбара зиналар ҳисобига кичикроқ кўринади. Шимоли-ғарбдаги мақбаранинг қурилма ва безаклари оддий ғишт(27х27х5см)дан жуфт-жуфт қилиб терилиб, мавжли безак ҳосил қилинган. Ички хона деворларига ғиштдан ҳошияли бўртма равоқлар ишланган. Жануби-ғарбдаги мақбара шимоли-ғарбдагидан бир оз кичик, кўриниши оддий, ганч сувоқли. Мазкур икки мақбара орасидаги пештоқли супа тўрига меҳроб жойлашган. Сиркор кошинлар бинога алоҳида ҳусн бағишлаган. 15-17-асрларда қурилган мақбараларда ўша даврга хос юлдузсимон гириҳ нақшлар, ганчкори безаклар кенг қўлланилган. Мажмуа мустақилликдан кейин таъмирланиб, зиёратгоҳга айлантирилган.\nСангардак шаршараси – Термиз шаҳридан 205 км масофада Сариосиё туманида жойлашган. Шаршара сувлари тоғнинг 150 метр баланд қисмидан оқиб тушади ва унинг сув томчилари ерга урилиб, майда заррачалар ердан кўтарилиб ҳавода туман ҳосил қилади. Буни кўриб киши нафақат завқланади, балки томчилар оҳангидан ҳосил бўлган мусиқа кишини оҳанграбодек ўзига тортади. Дарё бўйларида ёввойи ўсимликлардан: анжир, узим, тамариска, арча ва бошқа дарахтлар ўсади. Сангардак шаршараси айниқса, баҳор, ёз ва куз мавсумларида чиройли кўринади. Сангардакдан 30 км масофада Хондиза дам олиш маскани жойлашган бўлиб, у ерда ёзнинг иссиқ кунларида ҳам салқин ҳаво ҳукм суради. Дам олиш маскани ноёб ўсимликлар ўсадиган кўркам табиат қўйнида жойлашган, аҳолининг севимли маскани ҳисобланади.\nСайроб чинори - умр боқий дарахт дея эъзозланиб келинаётган «Чинор бобо» минг ёшга тўлган. Воҳанинг Сайроб қишлоғидаги ана шундай икки туп кўҳна чинор танасидаги каттакон ковакдан илгари аскарлар қароргоҳи, 1920 йилда қишлоқ кенгаши идораси, 1932-1934 йилларда кутубхона, 1936 йилда қишлоқ савдо дўкони, мактаб, чойхона, сартарошхона сифатида фойдаланилган. Ҳозир эса унинг ичида мўъжазгина музей ташкил этилган. Чинор табиий ёдгорлик сифатида муҳофазага олинган. Яна бир эътиборли жиҳати, мазкур чинорлар остида асрлар давомида жилоланиб оқиб турган булоқ ва ундаги қоратусли балиқларни бошқа жойда учратмайсиз. Булоқ суви оқиб чиқадиган туйнуклар бўлса-да, юзлаб балиқларнинг бирортаси бу ерни тарк этмаган. Бойсунликлар ушбу азим чинорлар остида улуғ шоир ва давлат арбоби Бобур тин олиб ўтганини фахрланиб гапиришади.\nCурхондарё воҳасининг Бойсун тумани марказидан шарққа томонда катта автомобил йўли четидаги кўрсатгич сизни Омонхона санаторийси томон олиб боради. Шу ерлик кексаларнинг айтишларича, одамлар Омонхонада 700 йилдан буён яшаб келмоқда. Қишлоқда жойлашган кўҳна қабристон, ундаги қабртош битиклари ҳам шундан далолат бериб туради. “Омонхона” аслида бу атаманинг замирида ҳам қишлоқ мўъжизаларига, улар ҳақидаги ривоят ва афсоналарга мос маъно мужассамлашган. “Омон” – соғ, саломат, хавфсиз, тинч, осойишта мазмунларини англатса, “хона”-жой, ўрин, манзил, макон деганидир. Демак, “Омонхона” сўзи осойишталик ҳукм сурадиган, соғ-саломат бўлиб умр кечириладиган, тинч бир маскан маъносига эга. Катта йўлдан бурилгач адирликлар оралаб 15 километрлар юрсангиз қишлоқ марказига етиб борасиз\nИкки гектар жойни эгаллаган замонавий майдонда Мотамсаро она ҳайкали қад ростлади. Майдонда замонавий архитектура ва меъморлик анъаналарини мужассам этган кенг айвон барпо этилиб, альюминийдан тайёрланган махсус китоблар ўрнатилди. Ушбу китобларга Иккинчи жаҳон урушида ҳалок бўлган сурхондарёликларнинг исм-фамилияси зарҳал ҳарфлар билан битилган. Аввалги Хотира майдонида Иккинчи жаҳон урушида ҳалок бўлган ёки бедарак йўқолган 20 мингдан ортиқ сурхондарёлик аскарнинг исм-фамилияси ёзиб қўйилган эди. Сўнгги йилларда аниқланган яна 4 мингга яқин юртдошимизнинг исм-фамилияси бу рўйхатга киритилди, зиёратчилар учун барча қулайлик яратилди.\nХўжа ғур-ғур ота (Дарк Стар ғори)\nХўжа Ғурғур Ота - Ўзбекистоннинг “ер ости Жомолунгмаси” ёхуд дунёда энг чуқур ғори номига даъвогар. “Ушбу сатрлар муаллифи 1988 йили журналистика сўқмоқларида Россиянинг Свердловск (Ҳозирги Екатеринбург) шаҳридан келган бир гуруҳ ёш спелеолог-ғоршуносларни учратганди. Улар Бойсун тоғларида собиқ Иттифоқ ҳудудида энг баланд бўлган, бир неча километрга чўзилувчи ва бир-бири билан туташувчи ғорлар силсиласини тадқиқ қилгандилар. Уларнинг мақсади энг чуқур ва энг узун ғорларни топиш эди. Келгусида, эҳтимол яқин йиллар ичида ўзимизнинг ёш ғоршунос, археолог ва санъатшунослар олимлар Бойсун ва Кўҳитанг тоғларидаги ғаройиб ғорларни Зараутдан қолишмайдиган, балки ундан-да қадимийроқ бўлган ибтидоий санъат асарларини топиш мақсадида тадқиқ қилишар, нафақат ўтмиши, балки келажаги ҳам буюк бўлган она диёримиз—Ўзбекистоннинг оламаро шуҳратига шуҳрат қўшишар!” Мазкур иқтибос ўн беш йил муқаддам (2003) дунё юзини кўрган “Зараутсой тилсимлари” китобидан келтирилдики, бу билан баён этилмиш мулоҳазалар маълум маъно-даражада ўз исботини эндиликда топаётгани таъкидланади. Бунга ишонч ҳосил қилмоқчи бўлган киши жорий 2017 йилнинг феврал ойида интернет тармоғи бўйлаб халқаро National Geographic сайтида эълон қилинган бир мақолага кўз ташласа кифоя. Марк Синотт қаламига мансуб материал “Ўзбекистондаги “ер ости Эверести”—дунёдаги энг чуқур ғор номига бош даъвогар” деб аталади. Германиялик журналист Ўзбекистоннинг Бойсун тоғларида жойлашган, дунёдаги энг чуқур ғорлардан бири ҳисобланувчи Dark Star--Қоронғи юлдуз (Бойсун аҳли уни азалдан Хўжа Ғурғур ота деб атайди) ғорига тажрибали спелеолог Лариса Позднякова билан биргаликда яқинда тушиб чиққан.\nҚоратепадаги дастлабки буддавий ибодат иншоотлари мил. 1 асрда қурила бошлаган. Қоратепанинг энг гуллаган даври милодий 2-3 асрларга тўғpи келиб, бу пайтда ибодатхоналар кўплаб қурилган, аввалгилари эса янгиланган ҳaмдa безатилган. Милодий 3 аср охирига келиб Қоратепа мажмуалари инқирозга юз тутди ёки вайрон этилди. Бу сосонийларнинг Кушон давлатига қилган ҳарбий юришлари билан боғлиқ. Айрим мажмуотлар хоналарига оташкадалар ўрнатилган. Айни маҳалда Қоратепа мажмуотларининг муайян қисми мил. 4-аср охири – 5 аср бошигача ишлаб турган. Мил. 4 асрдаёқ Қоратепадаги кўплаб ташландиқ хоналар ва ғор ибодатхоналаридан қабр сифатида фойдаланилган, сўнг кириш жойлари хом ғишт билан ёпиб юборилган.\nҚирққиз қaлъаси - Сурхондарё вилоятидаги меъморий ёдгорлик бўлиб 9-10 асрларда бунёд этилган. Термиз туманида (вайрона ҳолида сақланган). Тадқиқотчилар томонидан ушбу ёдгорлик ўтмишда қандай вазифада фойдаланганлиги ҳақида турли фаразлар мавжуд. Шаҳар ташқарисидаги зодагон саройи, қизлар мадрасаси, хонақоҳ, карвонсарой ва ҳокозо. Ўрта асрларда Термиз шаҳрининг ташқарисида жойлашганлиги қалъа шаҳар ташқарисидаги қўрғон вазифасини ўтаганлигини кўрсатади. У дунё томонларига мослаб қатъий мужассимотда бунёд этилган.\nКокилдор хонақоҳи - масжид, мадрасалардаги катта хона, зиёратчилар учун қурилган жамоатхоналар, ҳужралар хонақоҳ деб аталган. Кейинчалик сўфийлар машғулотларини ўтказишга мўлжалланган катта хона ва унинг атрофига қурилган ҳужралар ҳам хонақоҳ деб аталган. Амир Темур даврида Султон Саодат мақбараси ёнида хонақоҳ қурилганлиги ёзма манбаларда сақланиб қолган. Кокилдор хонақоҳи – Термиз (Намуна қишлоғи)даги меъморий ёдгорлик. Халқ орасида Алоулмулк Худовандзода (Термиз ҳукмдори) кўшки, “Азизон”, “Азлар эшон”, “Кокилдор” (кокил қирқиш удуми) деб номланган. Тадқиқотчиларнинг фикрича хонақоҳ 16 асрда Шайбонийлардан Абдуллахон II даврида бунёд этилган.\nОКС Александрияси-Кампиртепа ёдгорлиги\nКампиртепa - Амударёнинг ўнг соҳилида Термиздан 30 км ғарбда жойлашган қадимги шаҳар харобаси. Шимолий Бақтрия ҳудудидаги бошқаларга ўхшамаган ва қизиқарли ёдгорлик-лардан бири бўлган Окс (Амударё) бўйи-даги Кампиртепа 1972 йил археологик рекогносцировка вақтида Ўзбекистон Республикаси Фанлар Академияси акаде-миги Э.В.Ртвеладзе томонидан очилган ва ҳозирги кунга қадар ўрганилмоқда. Кампиртепа мил.авв. 4 аср охирида асос солинган шаҳар ҳисобланади. У Амударёнинг ўнг соҳилида Термиздан 30 км ғарбда ва шу йўналишдаги Музработ туманининг Шуроб қишлоғидан 1,5 км масофада жойлашган. 15 аср муарриҳи Хофизу Обрў асарида Кампиртепа Жайхун бўйидаги Пардагви-Бурдагви (Пандахейон-қадимги грек тилида “меҳмонхона”) номи остида эслатиб ўтилади.\nАбу Исо Термизий мажмуаси\nИмом Термизий мақбараси Сурхондарё вилояти Шеробод туманида жойлашган бўлиб, 11-12-асрларга оид меъморий ёдгорлик ҳисобланади. Ёдголик бир-биридан равоқлар орқали ўтувчи 4 хонадан иборат яхлит бино кўринишида, хоналар тарҳи 4,3 х 4,5 метр. Гўрхонадан тор узун йўлка орқали хонақоҳга ўтилади. Хонақоҳ гумбаз томли ва меҳробли. 1990 йили Имом Термизий таваллудининг 1200 йиллиги муносабати билан ёдгорлик мажмуаси қайтадан таъмирланиб, зиёратгоҳга айлантирилди. 1996 йилда Амир Темур таваллудининг 660 йиллиги муносабати билан мақбарада таъмирлаш ишлари олиб борилди. 2000-2001 йилларда мажмуа эпиграфик материалларининг барчаси қайтадан таъмирланди. Барча битиклар хивалик уста Соҳибназар Шомуродов томонидан амалга оширилган. 2001 йилда навоийлик уста Ҳамдам Аҳрорхўжа ясаган мармар сағана ўрнатилди. Сағана шакли ва декорацияси кейинги темурийлар ва шайбонийлар даврларига ўхшаш сағаналарига тақлидан ясалган. Юртбошимиз Ш.М.Мирзиёевнинг ташаббуслари билан 2016-2017 йилларда Абу Исо ат-Термизий мажмуасида улкан таъмирлаш ва ободонлаштириш ишлари амалга оширилди. Жумладан, 450 ўринли масчит, эркаклар ва аёллар таҳоратхонаси, ошхона, бешта шарқона айвончалар ва учта шарқона дарвозалар қурилди. Имом Термизий мақбараси қайта таъмирланиб, унинг ёнига қўшимча зиёратгоҳ бунёд этилди. 1120 квадрат метр жойга анвойи гуллар, 5890 квадрат метрга газон экилди. Ёдгорлик ҳақида илк бор Д. Н. Логофет йўл очеркларида тилга олган. 1945 й. В. Л. Воронина меъморий ўлчамларини бажарган.\nИскандар кўприк - Қумқўрғон ва Жарқўрғон туманлари чегарасидан ўтган Бандихонсойда ХVI асрга оид кўприк сақланиб қолган. Кўприк қурилган жойда сой 20 метр кенгликка ва 10 метр чуқурликка эга дара ҳосил қилган. Кўприк Термиз билан Чағониён ва Ҳисорни боғлаб турган муҳим карвон йўлида қурилган. Кўприкни илмий ўрганилишини 1900 йилда рус ҳарбий зобити Б.Н.Кастальский бошлаб берган. У кўприкни ўлчаб фотосуратга олган ва бу иншоот қадимда акведук бўлган деган хулосага келган. Маълумки акведуклар жар ва шу кабиларнинг устидан олиб ўтиладиган осма нов ва ариқлардир. 1937 йилда кўприкни текширган Термиз археология комплекс экспедицияси ходими Д.Д. Букинич аксинча бу иншоотни виадук яъни сув ўтқазгич кўприк эканлигини ёзиб қолдирган. Унинг ёзишича баҳорги сел оқими туфайли карвон йўлида ҳаракат тўхтаб қолмаслиги учун ана шундай кўприклар қурилган. Академик Э.В.Ртвеладзе ва З.А.Аршавскаялар 1974-1977 йилларда охирги марта кўприкда илмий тадқиқот ишларини амалга оширдилар. Ушбу тадқиқотлардан маълум бўлишича қадимда кўприк учта вазифани бажарган. Яъни кўприк устида транспорт ўтадиган йўл ва унинг икки ёнбошида йўловчилар ўтадиган йўлакча ва сув ўтиши учун нов жойлашган. Кўприкни тадқиқ қилган олимларнинг барчаси ушбу иншоот ҳақида тарихий малумотлар сақланмаганлигини таъкидлашган. Атрофдаги оддий халқ эса бу жойни «Ғишт кўприк», «Тош кўприк», «Искандар кўприк», «Македон кўприк» деб атаб кетган. «Македон кўприк» нинг оммалашуви туфайли ҳатто кўприк яқинидаги қишлоқ ҳам Македон қишлоғи номини олган. Александр Македонский бошчилигидаги юнонлар милоддан аввалги 328 йилда дастлаб ҳозирги Тожикистон ҳудудидан Амударёдан кечиб ўтган бўлса, кўприкдан унчалик узоқ бўлмаган Хўжа қишлоғи яқинидан Сурхандарёдан кечиб ўтган ва ҳозирги Бойсун тумани ҳудудида бир нечта қалъаларни қурдирган (М. Қўрғонзол, Поёнқўрғон ёдгорликлари). Искандар кўприкнинг қурилган даври номаълум. Лекин Бандихонсой устида қурилган кўприк Александр Македонский замонидан ўн тўққиз аср ўтгач Бухоро хони шайбонийлардан бўлган Абдуллахон II даврида 1557-1598 йиллар орасида, отаси Искандар шарафига бунёд этилган. Маҳаллий авом аҳли Бандихонсой устида қурилган янги кўприкни Искандархон шарафига «Искандар кўприк» деб аташган. Орадан кўп йиллар ўтгандан сўнг, оддий халқ кўприкни қурдирган Абдуллахонни ҳам унинг отаси Искандархонни ҳам унитишган. Тарихда Искандар номи билан машҳур бўлган шахс ким? Албатта Искандар Зулқарнайн яъни Александр Македонский. Шундай қилиб ХVI асрда қурилган кўприк ҳам унинг ёнидаги қишлоқ ҳам машҳур юнон лашкарбошиси Александр Македонский номи билан «Македон» бўлиб кетган. Абдуллахон даврида қайта қурилган кўприкнинг умумий узунлиги 70 м, ўтиш қисмининг эни - 5,75 м, баландлиги - 12,1 м, paвoқ қaноти-5,8 м, пишиқ ғиштдан қурилган. Усти 3 қисм (йўловчи, транспорт ва сув ўтиши учун нов)дан иборат. Paвоқ устунлари 1950 йилда ва сув ўтказиш учун нов 1927 йилда қайта таъмирланиб бетондан ишланади.\nЗараутсой қоятош суратлари - Ўзбекистон ҳудудидаги энг қадимги қоятош суратлари Ҳисор тизмасининг жануби-ғарбида Кўҳитанг тоғининг шарқий ён бағрида, Термиздан 100-110 км шимоли-ғарбда, Шеробод тумани Қизил олма қишлоғидан 5 км шимолда Зараутсой дарасида жойлашган Зарауткамар ғоридан мезолит, неолит ва кейинги даврларга мансуб чизма тарзида контур ва соя услубида қизил ангоб (охра) билан чизилган 200 дан ортиқ расмлар 1912 йилда И.Фёдоров томонидан топилган. Археолог Г.Парфёнов (1940-1945), кейинчалик А.Рогинская (рассом), А.Формозов, А.Кабировлар томонидан ўрганилган. Зараутсой расмларида одамларнинг итлар ёрдамида ёввойи буқаларни ов қилиш манзараси тасвирланган. Ҳайвонлар (ёввойи буқа, ит, тулки, ёввойи чўчқа, бурама шоҳли эчки, жайрон, тоғ эчкиси, ҳашарот ва б.), турли буюмлар (ўқ-ёй, найза, ўроқсимон қуроллар), ниқобланган одамлар ўзига хос тарзда ҳаётий қилиб ишланган.\nЖарқўрfон минораси - Сурхондарё вилояти Жарқўрғон тумани Минор қишлоғида жойлашган меъморий ёдгорлик (1108-09). Хуросон меъморлик мактаби анъаналари асосида барпо этилган. Ёнида бир вақтлар пишиқ ғиштдан қурилган Жоме масжид бўлган (caқлaнмaraн). Миноранинг тепаси 16 та кунгурали устунлар шаклида ишланган бўлиб, унинг асосига тушган сари кунгуралар гўёки, ёй сингари ёйилиб кетаётгандек туюлади. Миноранинг кунгуралари куфий услубда битилган ҳошиялар билан боғланиб, ўзига хос маҳобат касб этади. Жарқўрғон минорасининг асоси 8 қиррали курсига ўрнатилган. Ҳар бир қирранинг марказида равоқли таҳмонлар ишланган. Ана шундай тахмонлардан бирида жойлашган эшик орқали миноранинг ички қисмидаги айланма зинага чиқилади. Барча миноралар сингари Жарқўрғон минораси ҳам гумбазсимон муаззимхона билан якунланади. Унинг дастлабки баландлиги 54 метрни ташкил қилган, аммо миноранинг тепаси сақланмаган. Н.Н.Каразин расмида масжид ва минора харобаси акс эттирилган (1879 й.). Миноранинг ҳозирги баландлиги 21,6 м., асоси (диаметри- 5,4 м)нинг китобасида меъмор номи Али ибн Муҳаммад Сарахсий ва қурилган санаси ёзилган (В.А.Шишкин томонидан ўқилган). Жарқўрғон минораси таъмирланган, давлат томонидан муҳофаза қилинади. Жарқўрғон минораси ўзининг шакли шамойили билан биз европаликларга катта таассурот қолдирди, деб ёзади француз қадимшунос олими Пол Лиферд. Жарқўрғон минораси арча япроқларини эслатувчи нафис нақшлар билан кўркамдир. Дарҳақиқат, минор қишлоғи ҳудудида жойлашган Жарқўрғон минораси ўзининг бетакрор нақшлари гўзаллиги, нафислиги, тиниқлилиги ва саловати билан кўрган кишини лол қолдиради.\n“Жанубий Сурхон” сув омбори\nМирзааҳмад Қорабоев номидаги Жанубий Сурхон сув омбори — Ўзбекистондаги йирик сув омбори. Сурхондарё вилояти Қумқўрғон тумани ҳудудида, Сурхондарёнинг ўрта оқимида, Заркамар ва Хўжамулки тўқайи ўрнида 1958—67 й. ларда бунёд этилган. Дарё ҳавзасининг энг тор ерида тўғон қурилган. Дарё сувини мавсумий тартибга солади. Уз. 20 км, максимал эни 6,2 км, ўртача эни 2,96 км, максимал чуқурлиги 27 м, ўртача чуқ. 12 м. Тўла сув сиғими 800 млн. м3, фойдали сув сиғими 610 млн. м3. Сув сатҳи юзаси 65 км2. Ж. С. с. о. дарёнинг кайири ва уч террасасида жойлашган. Асосий иншоотлар таркибига тупроқ тўғон, эҳтиёт ташлама ва Шеробод магистрал каналига сув берадиган ўнгқирғоқ сув чиқаргич (сув сарфи 150 м3/с) киради. Сув омбори Шеробод чўлидаги 71 мингга ерни ўзлаштириш ҳамда илгаридан суғориладиган 52 мингга ернинг сув таъминотини яхшилаш имконини берди. Сув омборида кўпгина балиқ турлари урчитиб кўпайтирилади ва овланади. 1969 й. да Жанубий сурхон сув омбори қурилишга раҳбарлик қилган Мирзааҳмад Қорабоев (1931—1969) номи берилган.\nДалварзинтепа – қадимги шaҳар харобаси. Сурхондарё вилояти Шўрчи тумани маркази - Шўрчи шаҳридан 10 км шимоли-шарқда жойлашган. Майдони 47 га, Далварзинтепа 2 қисмдан: қудратли мудофаа девори (қалинлиги 10 м.гача) билан ўраб олинган шоҳ сарой қалъаси ва шаҳарнинг ўзидан иборат. Шаҳар ҳам мудофаанинг истеҳкомли тизимига эга бўлиб, бу ерда аслзодалар, ҳунармандлар, кулоллар, савдогарлар ва руҳонийлар истиқомат қилишган. Далварзинтепада 1962-67 йил дастлабки текширув ишлари олиб борилган. Кушон подшолигининг дастлабки пойтахти Далварзинтепа ўрнида бўлган. Мил.авв. 2 аср охири 1 асрларда ҳозирги Далварзинтепа ўрнида кичик манзилгоҳ пайдо бўлган. Кушон подшоларидан Канишка даврида Далварзинтепа шаҳар сифатида шаклланган. Мил. ав. 1 аср охири - милод бошларида Шимолий Бақтрия ҳудудида Далварзинтепадан бошқа бунчалик йирик шаҳар манбаларда қайд этилмаган. Шаҳар ҳудудида уни бир қанча маҳаллаларга ажратган шоҳкўчалар, шунингдек, торкўчалар бўлган. Мил. 3 аср охири – 4 аср бошларида Кушон подшолиги эфта-лийлар томонидан забт этилгандан кейин Далварзинтепа вайрон қилиниб ҳаёт фақат унинг бир қисмидагина (ҳозирги қалъа (ҳисор) шоҳ саройи ўрнида) сақланиб колган. Кушон салтанатининг инқирози ва III — IV асрлар охирида Бақтрия жамияти ҳаётида бошланган ижтимоий-иқтисодий ўзгаришлар жараёни ҳудуддаги шаҳарлар майдони қисқаришига олиб келди. Кўпгина шаҳарларда ҳаёт тўхтади. Бу жараён Жанубий Ўзбекистон ҳудудидаги Кушон шаҳарлари тарихида ҳам ўчмас из қолдирган. Шаҳарларнинг кўпчилиги таназзулга юз тутган ва умуман йўқ бўлиб кетган. Фақат айрим шаҳарлардагина ҳаёт давом этган, бироқ уларнинг аҳолиси кескин камайиб кетган. Бу жараёнлар Далварзинтепа, Зартепа ва Айритомдаги буддавий жамоалар фаолиятига интиҳо ясади. Термиз буддавий жамоаси ҳам оғир кунларни бошдан кечиради. Бора- бора Коратепа, Фаёзтепа ва Чингизтепадаги ибодатхона ва монастирлар ҳам таназзулга юз тутди. Вақт ўтиб, шаҳарда буддавийлик тарафдорларининг янги жойдаги фаолияти кенгайди. 630 йилда Термизда бўлган хитойлик сайёҳ, будда роҳиби Сюань Цзянь (600-664) шаҳарда минглаб роҳиблар яшайдиган ўндан ортиқ ибодатхона, кўплаб ступалар ва буюк Будда сиймолари борлигини қайд қилган. VII аср охирида араблар томонидан Тохаристон босиб олиниши натижасида буддавий ибодатхоналар бузиб ташланди, роҳибларнинг ҳужралари эса чиллахоналарга айлантирилди.\nВилоят тарихи ва маданияти давлат музейи вилоятнинг биринчи музейи бўлиб, 1933 йил ташкил этилган. Музей дастлаб 6 та бўлибдан иборат бўлган. Ҳозирда эса музей 4 та йўналишда фаолият юритиб, музей экспозициясида этнография, археология, табиат ва тасвирий санъат намуналари намойиш этилади. Табиат бўлимида намойиш қилинаётган экспонатлар воҳанинг энг камёб ва ноёб, йўқолиб бораётган фауна олами вакиллари ҳақида маълумот беради. Тасвирий санъат йўналишидаги кўргазма залидан ўтган асрнинг 50-60 йилларида яратилган бетакрор картиналар коллекцияси, шунингдек Ўзбекистон халқ рассоми, академик Рўзи Чориевнинг санъат асарлари ўрин олган. Этнография йўналишига бағишланган кўргазма залларида Сурхон воҳасининг халқ амалий санъатига бағишланган моддий маданияти намойиш этилади. 85 йиллик фаолияти давомида музей ашёлари ва коллекциялари 70 мингга етди. Музей экспозицияси ранг-баранглиги билан доимий сайёҳлар эътиборида. 2018 йилдан бошлаб музей номи Вазирлар Маҳкамасининг қарори билан Сурхондарё вилояти тарихи ва маданияти Давлат музейи номига ўзгартирилди ва 3 қаватдан иборат янги бинога кўчиб кўчиб ўтди.\nПрезидент Шавкат Мирзиёев ўзбек халқининг маданият ва санъатига бўлган юксак эътибори намунаси сифатида Сурхон воҳасининг Термиз шаҳрида муҳташам Санъат саройи барпо этилди. Ушбу санъат саройида вилоят мусиқали драма театри ижодкорлари, иқтидорли ёш санъаткорлар, уларнинг муносиб давомчилари халққа хизмат қилишади.\nСурхондарё Вилоят Ҳокимининг 2001йил 26 ноябрдаги 218-сонли қарорига асосан вилоят қўғирчоқ театри ташкил этилди. 2002 йил январь ойидан ўз иш фаолиятини бошлаган қўғирчоқ театри ёш томошабинлар онгида маънавият тушунчаси моҳиятини миллий истиқлол ғояси асос ва тамойилларини изчил ва тўғри сингдира олиш мақсадларини кўзлаб, иш олиб бормокда.\nАлпомиш ҳайкал ҳиёбони\nТермиз шаҳридаги “Санъат саройи” майдонида Алпомиш монументал ҳайкали ҳайкалтарош Қурбон Норхўрозов томонидан яратилган бўлиб, санъат асарида “Алпомиш” достонидаги бош қаҳрамон – Алпомишнинг Бойчибор отини Боботоғ чўққисидан булутлараро “учиртириб” бораётган образида таъсвирланган. Майдонга кўрк бахш этиб турган ушбу монументни яратиш учун ҳайкалтарош уста томонидан бир йилдан ошиғроқ вақт сарфланди. Президентимиз ташаббуси билан Термизда қад ростлаган ушбу монумет I Халқаро бахшичилик санъати фестивали олдидан кенг жамоатчиликка тақдим этилган.\nАл-Ҳаким ат-Термизий мажмуаси\nАл-Ҳаким ат-Термизий 9-аср охири 10 аср бошларида вафот этган. Унинг қабри устида мақбара қурилган. Ва мана шу мақбара атрофида 9-15 асрларда ал- Ҳаким ат-Термизий меъморий мажмуаси буёд этилган. Масжид, мақбара, хонақоҳ, қорихона каби бинолардан иборат ушбу мажмуа турли даврларда қурилган. Дастлаб хом ғиштдан Ҳаким Термизийнинг ўзи мударислик қилган хонақоҳ қурилган. Алломанинг вафотидан сўнг унинг қабри устида мақбара қурилиб, муқаддас зиёратгоҳга айланган. Мақбара шимолида 11-12- асрларда 3 гумбазли, равоқли йўлак кўринишидаги намозгоҳ масжиди ҳамда бир неча қўшимча хоналар қўшилган. Масжиднинг ғарбий девори марказида кенг ҳошияли меҳроб бор. Ундаги бўртма ёзув, сопол шакллар, оралиқ заминидаги ўйма ганч безаклар ўзига хос. Масжид устунлари ғиштдан безакли қилиб терилган. Масжиддан равоқ орқали мақбарага ўтилган. Мақбара ичи ганч ўймакорлигида гилам нусха безакда серҳашам пардозланган. Мақбара ичидаги оқ мармар сағана темурийлар давридаги тош ўймакорлиги санъатининг юксак намунасидир. Сағана 3 поғонали асоси ислимий нақш ва ёзувли ҳошиялар билан, ўрта қисмидаги 3 меҳробий токчанинг марказий (ўрта) қисми муқарнас косачалар билан, 2 ёни шамчироқ тасвири билан безатилган. Сағанадаги ёзувларда Термизий ҳаёти ва фаолияти тавсифланган. Темурийлар ҳукмронлиги даврида (15 а.) хонақоҳ баланд асос (баландлиги 1,5 м.) устига пишиқ ғиштдан қайта қурилди. Ал-Ҳаким ат-Термизий меъморий мажмуасида 1955-1957 йилларда рекострукция ишлари олиб борилиб, мажмуа 15 аср ҳолатига қайтарилган. 1980-1981й., 2001-2002 й., 2006-2010 й. ва ниҳоят 2016-2017 йилларда кенг қамровли реставрация ишлари амалга оширилиб, мажмуа ҳудуди ободонлаштирилди. Карманалик усталар томонидан бунёд этилган янги мармар сағана ўрнатилди. Эски темурийлар даврида қурилган сағана эса мажмуа ҳудудида жойлашган Термиз ва Термизийлар тарихи музейида намойиш этилмоқда.\nБез названия140 км\nБез названия110 км\nБез названия33 км\nБез названия31 км


Энг фойдали ёнғоқ турлари - Biosfera.uz - Табиий саҳифа\nЭнг фойдали ёнғоқ турлари\nЁнғоқлар ҳажми кичик бўлишига қарамай, фойдали моддаларга бойдир. Уларда витаминлар, минераллар, шунингдек «зарарли» холестерин даражасини пасайтиришга имкон берувчи монотўйинтирилган ва политўйинтирилган ёғлар мавжуд. Кўплаб клиник синовлар давомида ёнғоқларнинг таомларга қўшилиши организмга ижобий таъсир қилиши, моддалар алмашинувини нормаллаштириши ва иммунитетни ошириши исботланган. Бунга уларнинг анча калорияли маҳсулот эканини қўшсак, енгил тамадди қилиш учун мукаммал егуликка эга бўламиз.\nШундай бўлса-да, уларни эртадан кечгача ейиш мақсадга мувофиқ эмас. Ёнғоқнинг ҳар бир тури фақатгина меъёрида истеъмол қилинганда, ўзига хос озуқавий ва шифобахш хусусиятларга эга бўлади. Don’t Panic (Kun.uz таржимаси) ёнғоқларнинг фойдали хусусиятларига оид мақоласи билан бўлишди.\nБодом, кешью, хандон писта\nБу ёнғоқ B2, B12, A, D, C, E, K витаминлари ва кўплаб бошқа моддаларга бой. Бундай ёнғоқларда айниқса альфа-линол кислотаси кўп бўлади. Шу боис юрак ритмини нормаллаштиришда ёнғоқларнинг шу тури истеъмол қилинади. Сезиларли натижаларга эришиш учун мутахассислар кунига 8 тагача ёнғоқ истеъмолини тавсия қилишади.\nЁнғоқ кучли аллергия қўзғатувчи маҳсулот ҳисобланади, шунинг учун уни истеъмол қилишда меъёрга риоя қилиш лозим. «Дори» сифатида истеъмол қилинганда кунига 30 грамм кифоя қилади. Хандон писталар B6, Е витаминларига бой, шунингдек уларда етарлича мис, марганец, фосфор ва муҳим микроэлементлар мавжуд. Хандон писта қон таркиби ва жигар фаолиятини яхшилайди ҳамда юрак-қон томир касалликлари ривожланишини олдини олади. Уларни ҳар куни истеъмол қилиш ўпка ва бошқа органлар саратони хавфини камайтиришга ёрдам беради.\nТехник жиҳатдан ерёнғоқ дуккакли ўсимликлар туркумига киради. Ерёнғоқ асаб тизимининг нормал фаолияти, ДНК ва РНК синтези, миянинг тўғри ишлаши учун зарур бўлган филат — B9 витаминига бой. Ерёнғоқни меъёрида истеъмол қилиш мия фаолиятини рағбатлантиради, кексайганда эса мияни ақлий фаолият заифлашувидан ҳимоялайди.\nБодомда кальций бошқа ёнғоқларга қараганда кўпроқ. Бундан ташқари, у целлюлоза ва E витаминига бой, бу эса организмнинг яллиғланиш жараёнларига қарши самарали курашиш имконини беради. Шу билан бирга бодом кўриш қобилиятини яхшилаш, ичаклар фаолиятини нормаллаштириш, стрессларни енгиш ҳамда уйқуни тартибга келтиришда ёрдам беради.\nКешью ҳосили икки қисмдан иборат: мевасининг ўзи ва унинг тепасидаги ёнғоқ. Улар пўстлоқсиз сотилади. Харидорлар қулайлиги учун эмас, унинг пўстлоғи остидаги терини куйдирувчи заҳарли ёғ мавжудлиги учун шундай қилинади. Ёнғоқ истеъмол учун хавфсиз бўлиши учун термик қайта ишлаш жараёнидан ўтказилади.\nКешью А, В2, В1 каби витаминлар, цинк, фосфор, кальций, темир моддаларига бой. Бундай элементлар тўплами уни антибактериал ва антисептик хусусиятлар билан таъминлайди. Ёнғоқнинг бу тури иммун тизимини мустаҳкамлаб, қондаги холестерин миқдорини нормаллаштиради, шунингдек юрак-қон томир фаолиятини яхшилайди.\nЎрмон ёнғоғида организмга керакли барча аминокислоталар, шунингдек B, А, С, Е, РР гуруҳлари витаминлари мавжуд. Фундуқдаги темир моддаси миқдори унинг гўштдаги миқдоридан ҳам кўп. Фундуқ организмдан токсинлар ва шлакларни чиқариб ташлашга ёрдам беради, иммунитетни мустаҳкамлайди, ундаги Taxol моддаси эса ўсимталарнинг ҳосил бўлиши ва ривожланишига тўсқинлик қилади.\nАсл ватани Австралия бўлган макадамия энг калорияга бой ёнғоқлардан бири ҳисобланади. Макадамия В, Е, РР гуруҳлари витаминлари, кальций, селен, мис, фосфор, цинк, калий, натрий, органик кислоталар ва ёғлар манбаидир. Уни меъёрида истеъмол қилиш юрак-қон томир касалликлар учун ажойиб профилактика ва суяклар касаллигини самарали даволовчи воситадир. Бундан ташқари, ёнғоқ антикосидант ва ёшартирувчи хусусиятларга эга.\nПеканнинг пўстлоқдаги ҳосиллари зайтунларга ўхшайди, шу боис унинг иккинчи номи — «зайтун-ёнғоқ». Пеканнинг шакли ва таъми оддий ёнғоққа ўхшаб кетади. Пекан 70 фоиз ёғлардан иборат, шунинг учун уни ёғли маҳсулотлардан алоҳида истеъмол қилиш тавсия этилади. Ёнғоқнинг ушбу тури кўплаб озуқавий ва фойдали моддаларга бой, шунингдек унда саратон ҳужайралари ўсишини тўхтатувчи Е витамини турларидан бири мавжуд. Пекан айниқса авитаминоз, чарчоқ, камқонлик ва иштаҳасизликда фойдалидир.\nСибирь кедр қарағайи уруғларида 19 аминокислота, А, В, С, D, Е, Р витаминлари, муҳим макро- ва микроэлементлар мавжуд. Уларнинг концентрацияси шу қадар юқорики, атиги 100 грамм кедр уруғлари марганец, мис, цинк, калий, кальций, кобальт ва бошқа элементларнинг суткалик дозасига бўлган эҳтиёжни қоплайди.\nКедр ёнғоқлари организмга умумий мустаҳкамловчи таъсир кўрсатади, асаб тизими фаолиятини нормаллаштиради, юрак-қон томир касалликлари хавфини камайтиради. Ёнғоқ пўстлоғида яллиғланишга қарши сезиларли таъсир кўрсатадиган ва оғриқсизлантирадиган танинлар мавжуд.\nЁнғоқларнинг бундай тўплами хушбичимликни мақсад қилган ва парҳез тутишга қарор қилган кишилар учун энг мақбул танлов ҳисобланади. Омега-3 ёғ кислоталари, оқсиллар ва целлюлозалар бирикмаси ўзингизни кучга тўлгандек ҳис қилишингизга имкон беради. Улар иштаҳани пасайтиришга ёрдам бериб, тўқлик ҳиссини беради.\nҚадоқсиз ёнғоқлар қадоқдагиларига нисбатан фойдалироқдир, зеро уларда одатда ёғ ёки шакар каби турли қўшимчалар бўлади.\nTomoq og’rig’i sabablari va davolash usullari\nGastrit: turlari, belgilari sabablari va davolash usullari\nOg’iz hidlanishi — sabablari va uni yo’qotish usullari\nKo’k va qora choy foydasi hamda zararli tomonlari\nSirka turlari, to’g’ri tanlash va uy sharoitida tayyorlash\nAlhadaya — qora sedana kasulalarining foydali xususiyatlari\nUy sharoitida tishlarni oqartirish usullari\nOzish sirlari: Metobolizmni tezlatish orqali ozish siri\nSoch ko’rinishi va holati kasalliklarda qanday o’zgaradi?\nBedana tuxumi foydasi va zararli jihatlari\nSayt materiallaridan to‘liq yoki qisman foydalanilganda veb-sayt manzili ko‘rsatilishi shart!\nSaytda berilgan barcha ma‘lumotlar tanishish maqsadida berilgan bo‘lib, shifokor maslahatisiz o‘z-o‘zini davolashga urunish mumkin emas.\nBosh sahifa » Dorivor o'simliklar » Энг фойдали ёнғоқ турлари


Россия жисмоний тарбия, спорт, ёшлар ва туризм университети Самарқанд филиали 10 йўналиш бўйича ўқишга қабул қилади - zarnews.uz\nРоссия жисмоний тарбия, спорт, ёшлар ва туризм университети Самарқанд филиали 10 йўналиш бўйича ўқишга қабул қилади\nЎтган йилнинг октябрь ойида Жисмоний тарбия ва спорт вазирлиги ва Россия давлат жисмоний тарбия, спорт, ёшлар ва туризм университети ўртасида ҳамкорлик йўлга қўйилганди, дея хабар беради kun.uz. Ўтган давр мобайнида ҳамкорлик доирасида бир неча бор музокара олиб борилди ва натижада Самарқанд шаҳрида мазкур олий ўқув юрти филиалини очиш бўйича келишувга эришилиб, бу ҳақда Ўзбекистон президенти қарори лойиҳаси тайёрланди.\nЖисмоний тарбия ва спорт вазирлиги матбуот хизматининг маълум қилишича, шу кунларда Россия давлат жисмоний тарбия, спорт, ёшлар ва туризм университети ректори Тамара Михайлова бошчилигидаги делегация Самарқандда бўлиб турибди.\nХорижлик меҳмонлар ташриф давомида филиал учун ажратилган бинони, талабалар фойдаланадиган спорт иншоотларини кўздан кечиришди. Шунингдек, яқиндагина капитал таъмирдан чиқарилган Самарқанд ихтисослаштирилган олимпия заҳиралари мактаб-интернати янги манежи очилиш маросимида ҳам иштирок этишди.\nЯнги ташкил этилаётган филиал ҳақида университет ректори Тамара Михайлова шундай деди: “Самарқанд филиали университетимизнинг хорижда ташкил этилган илк филиалидир. Мазкур олий таълим муассасаси самарали фаолият юритишини таъминлаш учун биз Ўзбекистонга малакали мутахассисларни жалб этамиз. Шунингдек, талабаларимиз Россияда жойлашган спорт базаларимизда амалиёт ўташади”.\nМазкур таълим масканида нафақат Ўзбекистон, балки Марказий Осиё давлатлари ёшлари таълим олиши учун ҳам имконият яратиш, йилдан-йилга мавжуд йўналишларни кенгайтириб бориш режалаштирилган.\nФилиалга 2019/2020-ўқув йилида волейбол, баскетбол, гандбол, футбол, енгил атлетика, бадиий гимнастика, теннис, сузиш, байдарка ва каноэда эшкак эшиш спорт турлари бўйича 150 нафардан ортиқ илк талабалар кундузги таълим шаклига қабул қилинади. Ўқиш Россия Федерациясининг амалдаги ўқув режалари ва дастурлари асосида олиб борилади. Битирувчиларга бериладиган Россия намунасидаги диплом Ўзбекистон Республикаси ва Россия Федерациясида олий таълим ҳужжати сифатида тан олинади.\nМаълумот учун, Россия давлат жисмоний тарбия, спорт, ёшлар ва туризм университетининг талабалари ва битирувчилари орасида 172 нафар Олимпиада ғолиби, Европа ва жаҳон чемпиони бор.\nТеглар: жисмоний тарбия Россия


ТОШПУЛАТ РАХМАТУЛЛАЕВ СОГДИАНА: Бизда сиёсий партия борми? Ёки улар фақат сайлов олди қишки уйқудан уйғонишадими?\nСарлавҳада ўртага ташланган саволдан ҳайрон бўлманг. Ҳа, бизда бешта партия мавжуд. Аммо узоқ “қишки уйқу”дан фақат сайловлар арафасида уйғонадиган, шундагина ўзининг борлигини электоратига кўрсатадиган, қуйи ташкилотлари деярли ишламайдиган партияни том маънодаги сиёсий ташкилот деб аташ мумкинми? Нега сиёсий партиялар халқ билан ҳокимият ўртасида асосий боғловчи бўлган демократик институтга айлангани йўқ?\nЎтаётган йилнинг декабрида мамлакатимизда Олий Мажлис Қонунчилик палатаси ва халқ депутатлари маҳаллий кенгашларига сайловлар бўлиб ўтиши олдидан бундай саволларга жавоб топиш айни муддаодир. Негаки, давлатимиз ва жамиятимиз ҳаётида муҳим ўрин тутган ушбу сиёсий тадбир ҳар биримизнинг яқин келажакдаги тақдиримизга дахлдорлиги билан ҳам муҳим аҳамиятга молик.\nСарлавҳада қўйилган саволга аниқ жавоб бериш учун сиёсий партия ўзи нима мақсадда тузилишини, унинг вазифалари нималардан иборат эканлигини билиб олишимиз лозим.\nФуқаролик жамияти қатор институтлардан иборат. Ана шуларнинг энг муҳимларидан бири сиёсий партия саналади. Сиёсий партиялар жамиятнинг маълум қисмининг, ўз электоратининг манфаатларини ҳимоя қилиб чиқади. Улар давлат ва жамият бошқарувида ҳал қилувчи кучга айланиши, халқни ўйлантираётган масалаларни муҳокама қилиб, уларни ҳал этиш механизмлари топиши ва амалга ошириши лозим.\nХорижда сиёсий партиялар конституциявий йўл билан ҳокимиятни қўлга киритиш мақсадида ташкил этилади. Уларнинг парламент сайловларида иштирок этишдан мақсади қонун чиқарувчи органда иложи борича кўпроқ ўринга эга бўлиш, ҳукумат таркибига кириш ҳамда ҳукуматни ўз қўлида сақлаб туриш ва таъсир ўтказишдан иборат.\nҲар қандай сиёсий партия ҳам ўз аъзолари, тарафдорлари, хайрихоҳларининг манфаатларини ҳимоя қилишни ўз олдига мақсад қилиб қўяди. Ушбу максадини партия ташкилот ичида, яъни партиявий фаолият билангина амалга ошира олмайди. Шунинг учун партия аъзоларининг сиёсий тизимда раҳбарлик ўринларини эгаллашга интилишлари табиий ҳолдир.\nПартия ҳар бир жамиятда мавжуд бўлган сиёсий, иқтисодий, ижтимоий, маданий манфаатларни ҳимоя қилиш йўлидаги хуфёна, адолатсиз курашнинг олдини олади. Чунки гуруҳларнинг сиёсий партияларга бирлашиши барча муаммоларни қонун йўли билан ҳал этиш имконини яратади. Акс ҳолда, турли даражадаги амалдорлар ўз манфаатлари ҳимоясида ҳеч қандай усул ва воситалардан қайтишмайди. Мана, қаранг, мамлакатимизда қанча мукаммал қонунлару қарорлар қабул қилинмоқда. Лекин уларнинг ҳаётга татбиқ этилиши ва, умуман, ислоҳотларнинг бориши қийинчиликлар билан кечмоқда. Бунинг сабабларидан бири турли даражадаги амалдорларнинг манфаати жамият манфаатлари билан тўқнаш келаётганлигидадир. Қаердаки биринчи раҳбар, айтайлик, вилоят ҳокими ўта қаттиқкўл ва талабчан бўлса, ўша жойда иш кетмоқда. Аслида эса раҳбар эмас, тизим ишлаши керак.\nМавжуд ҳолатнинг сабабларидан бири тўлақонли жамоат назоратининг шаклланмаганлигидадир.\nМамлакат белгилаб олган тараққиёт йўлидан, стратегик мақсадлардан оғишлар юз берганда, ҳукумат ва маҳаллий ҳокимият идоралари қабул қилаётган қарору фармойишлари мавжуд қонунларга зид бўлганда, сиёсий партиялар бу ҳолга кенг жамоатчилик диққатини жалб қилиши лозим. Яъни нуқсонлар, камчиликлар пайдо бўла бориши билан уларни бартараф этиш пайида бўлишлари керак.\nУмуман, сиёсий партияларнинг ривожланган мамлакатлардаги бир неча асрлик тажрибаси асосида партиянинг жамиятдаги ўрни, амалга ошириши лозим бўлган вазифалари ҳақида кўп гапириш мумкин. Бу хусусдаги айрим хулосалар билан чекланамиз.\nСиёсий партиялар фуқароларнинг сиёсий маданиятини шакллантириш, улар томонидан демократик тамойилларни пухта ўзлаштириб олишлари учун муҳим ўрин тутади. Бу – фуқароларни сиёсий ўқишларга жалб этиш, сиёсий фаолиятга фаол қатнашишини таъминлаш орқали амалга оширилади.\nБир қатор мамлакатларда партияларнинг сиёсий, маънавий ва тарбиявий вазифалари қонун билан белгилаб қўйилган. Сиёсий вазифаларга қуйидагилар киритилган: давлат органлари ва маҳаллий ўзини-ўзи бошқариш органларини шакллантиришда ва уларнинг фаолиятларида иштирок этиш; сиёсий кадрларнинг алмашиб туришини таъминлаш; фуқаролар сиёсий ҳуқуқларини амалга оширишга кўмаклашиш; жамият ва давлат орасида воситачилик қилиш.\nСиёсий партияларнинг ўта муҳим вазифаларидан бири фуқаролар орасидан сиёсатчиларни тарбиялашдан иборат десак, муболаға бўлмайди. Чунки партиянинг ҳар қандай оддий аъзоси ҳам маълум топшириқларни бажариш, сиёсий тадбирларда қатнашиш, турли мавзуларда чиқиш қилиш давомида сиёсатчи сифатида шаклланиб боради, сиёсий кураш мактабини ўтайди. Аксарият ғарб мамлакатларнинг раҳбарлари айнан партиявий кураш чиғириғидан ўтиб, пишиб, ўзи эгаллаб турган лавозимига эришган.\nУмуман олганда, сиёсий партиянинг вазифаларига қуйидагилар киради: турли сиёсий манфаатларни ифода этиш; ўз қарашларини тарғиб қила олиш ва жамоатчилик фикрига таъсир кўрсатиш; сиёсий таълимни олиб бориш; сиёсий лидерларни тайёрлаш; сайлаб қўйиладиган вазифалар ва ҳукумат учун номзодлар тайёрлаш; ҳукумат партияси сифатида уни қўллаб-қувватлаш; мухолифат сифатида ҳукуматни назорат ва танқид қилиш; халқ ва давлат ўртасида доимий алоқани шакллантириш.\nАна энди холислик билан айтинг: бизнинг сиёсий партия ушбу вазифаларни қай даражада уддаламоқда? Улар сиёсий лидерлар етиштиришга интиляптими? Ўрни келганда ҳукуматни назорат ва танқид қиляптими? Халқ ва давлат ўртасида доимий алоқани шакллантириш йўлида нима қилмоқда?\nСиёсатдаги фаолиятдан ҳам кўнгил тўқ эмас...\nСиёсий партиялар зиммасида анчагина масъулиятли вазифалар борлигига гувоҳ бўлдик. Бундай ташкилотлар номигагина тузилишига, жамиятда қандайдир безак сифатида мавжудлигига ҳожат йўқлигини ҳам тушундик, шекилли. Шу нуқтаи назардан мамлакатимиздаги сиёсий партиялар фаолиятига назар ташлар эканмиз, мавжуд аҳволдан кўнглимиз тўлмаслиги аниқ. Ҳар ҳолда, улар фаолиятида, айниқса жойларда амалга ошираётган ишларида сиёсий партияга хос жиҳатлари унчалик кўринмайди ҳам. Сиёсий ташкилот даъвосида бўлган партия сиёсат билан шуғулланиши керак эмасми?\nНегадир биз ҳалигача «сиёсат», «сиёсат билан шуғулланиш» деганда эски замондан қолиб кетган қолиплар доирасида фикр юритамиз. У даврда жамият ҳам, алоҳида шахс ҳам амалда ҳеч қандай ҳуқуққа эга эмас эди. Ҳаммасини давлат ва унинг хизматида бўлган ягона ҳукмрон партия ҳал этарди. Шахсга катта бир механизмнинг мурвати сифатида қараларди. Унинг вазифаси ана шу механизм бир маромда ишлашини таъминлашдан иборат эди.\nСиёсий фаолият билан шуғулланмасдан туриб, сиёсий қадриятларни шакллантирмасдан туриб партиялар ўз олдига турган бирор-бир вазифани кўнгилдагидек ҳал қилолмайди. Ана шундай фаолият туфайли гуруҳларнинг хоҳиш-истаклари, ўзаро зиддиятли манфаатлар ҳам сиёсат даражасига кўтарилиб, маданий баҳс-мунозара асосида, қонунга таянган ҳолда ҳал этилади. Акс ҳолда хуфёна курашлару гуруҳбозликлар давом этаверади.\nПартиянинг аҳоли сиёсий онгини шакллантиришдаги масъулияти ҳақида сўз юритар эканмиз, бунинг мамлакатимиз тараққиётида тутган ўрни билан боғлиқликда талқин этмоғимиз зарур. Айрим юртдошларимизнинг турмушдаги қийинчиликлардан нолишлари, баъзи бир амалдорларнинг ўзларига нисбатан ножўя хатти-ҳаракатлари ҳақида шикоятларини эшитиб қоламан. Шунда уларга қуйидаги саволни бераман: «Хўш, сиз ўзингиз аҳволингизни яхшилаш йўлида бирор амалий қадам қўйдингизми? Амалдордан қонуний йўл билан ўз ҳақ-ҳуқуқингизни талаб қилиш борасида нима қилдингиз?»\nБиз демократик тамойиллар ҳақида кўп гапирамиз-у, демократияни бизга тепадан ёки четдан ҳеч ким киритолмаслигини англаб етмаймиз. Уни ўзимиз кундалик интилишларимиз, курашимиз орқали қўлга киритамиз. Ўша демократик тамойилларга ўзимиз лойиқ эканлигимизни исботлашимиз ҳам керак.\nШундай экан фуқароларни сиёсий маданияти шакллантириш, ҳуқуқий маданиятини ошириш, ҳар бир шахснинг жамиятда кечаётган жараёнларнинг онгли иштирокчисига айланишини таъминлашда сиёсий партиялар олдида муҳим ва масъулиятли вазифалар турибди.\nМамлакатимиздаги мавжуд сиёсий партиялар фаолияти ҳақида аҳолимиз фақат уларнинг Марказий кенгашларида амалга оширилаётган тадбирлар ва Олий Мажлисдаги депутатлар фракцияларининг ишлари орқали хабардор бўлиб турибди. Худди айсбергнинг фақат тепа, кўзга кўринадиган қисми бордек. Аслида фақат пойтахтда фаолият юригизаётган, ўзининг марказий идораси доирасида қолиб кетаётган ташкилотни тўлақонли сиёсий партия деб аташ нотўғри-қу!\nСиёсий партиянинг асоси унинг жойлардаги маҳаллий ташкилотлари, қуйи бўғиндаги фаоллари ҳисобланади. Партия аҳоли учун, ўз тарафдорларининг манфаатларини ҳимоя этиш мақсадида тузилган экан, айнан ана шу фуқаролар орасида бўлиши, ўзининг кундалик фаолияти билан нима мақсадда тузилганлигини исботлаб туриши зарур. Оддий фуқаро партия бор-йўқлини сезмаса, бундай ташкилот раҳбари ўз чиқишларида «биз ундай қиляпмиз, биз бундай қиляпмиз» деб мақтанишга ҳақлими?\n...Яқинда интернетда ўзига хос бир хабар тарқалди. Унда айтилишича, Жиззах вилояти фермерлар кенгаши раҳбари туманларга хат юбориб, Экологик партияга ҳар бир тумандан 50 кишини аъзо қилишни сўраган. Энг қизиғини эшитинг. Экологик партияга фермерларни аъзо қилиш ҳақида хат чиқарган вилоят фермерлар кенгаши раисининг ўзи ЎзЛиДеп сиёсий кенгаши аъзоси. Энди ўзингиз хулоса чиқараверинг...\n“Даракчи”, №26, 27 июнь 2019 йил


Россия самолётлари ИШИДнинг муҳим объектларига такроран зарба берди\n22:39 / 01.10.2015\nРоссия Ҳарбий-ҳаво кучларига тегишли самолётлари ИШИДнинг Сурия ҳудудидаги Ҳама вилоятидаги базаларига такроран ҳаво зарбалари йўналтирди. Бу ҳақда Россия Мудофаа вазирлиги вакили генерал-майор Игорь Конашенков хабар қилди.\n"Ҳама вилояти ҳудудида бизнинг самолётларимиз ИШИДнинг ишлаб чиқариш объектларини такроран бомбардимон қилди", дейди Конашенков.\nУнинг айтишича, сурияликлар бу ҳудудларда 30 сентябрь кунги ҳужумдан кейин тикланиш ишлари олиб борилаётганини аниқлашган.\n"Бу маълумот олинганидан кейин Эл-Латамна туманидаги бир неча нуқталарга зарбалар берилди ва у жойларда улкан ёнғинлар бошланди", дейди у.\nБундан олдинроқ, Россия авиацияси бир кун давомида Суриядаги амалиётларда ИШИДнинг 12та объектини бомбардимон қилгани ва натижада снарядлар тайёрловчи кичик заводлар ва омборхоналар, Идлиб туманидаги аслаҳалар омбори, шунингдек, Ҳама туманидаги жангариларнинг қўмондонлик пункти йўқ қилингани ҳақида хабар берилганди.